title: A Bizottság (EU) 2020/642 végrehajtási rendelete (2020. május 12.) az L-cisztein egyszerű anyagnak a növényvédő szerek forgalomba hozataláról szóló 1107/2009/EK európai parlamenti és tanácsi rendelet szerinti jóváhagyásáról, továbbá az 540/2011/EU bizottsági végrehajtási rendelet mellékletének módosításáról (EGT-vonatkozású szöveg)

text:
                  13.5.2020

                  HU

                  Az Európai Unió Hivatalos Lapja

                  L 150/134

         A BIZOTTSÁG (EU) 2020/642 VÉGREHAJTÁSI RENDELETE
         (2020. május 12.)
         az L-cisztein egyszerű anyagnak a növényvédő szerek forgalomba hozataláról szóló 1107/2009/EK európai parlamenti és tanácsi rendelet szerinti jóváhagyásáról, továbbá az 540/2011/EU bizottsági végrehajtási rendelet mellékletének módosításáról
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a növényvédő szerek forgalomba hozataláról, valamint a 79/117/EGK és a 91/414/EGK tanácsi irányelvek (1) hatályon kívül helyezéséről szóló, 2009. október 21-i 1107/2009/EK európai parlamenti és tanácsi rendeletre és különösen annak 23. cikke (5) bekezdésére, összefüggésben 13. cikke (2) bekezdésével,
         mivel:

                     (1)

                     2018. február 9-én a Soleo-EcoSolutions kérelmet nyújtott be a Bizottsághoz az L-cisztein egyszerű anyagként történő jóváhagyására vonatkozóan. A kérelemhez csatolták a rendelet 23. cikke (3) bekezdésének második albekezdésében előírt információkat.

                     (2)

                     A Bizottság tudományos segítségnyújtásra kérte fel az Európai Élelmiszerbiztonsági Hatóságot (EFSA, a továbbiakban: Hatóság). A Hatóság 2019. január 29-én a Bizottság elé terjesztette az L-ciszteinről szóló technikai jelentést (2). A Bizottság 2019. július 17-én ismertette az L-ciszteinre vonatkozó vizsgálati jelentést (3) és e rendelet tervezetét a Növények, Állatok, Élelmiszerek és Takarmányok Állandó Bizottságával.

                     (3)

                     A kérelmező által benyújtott információk alátámasztják, hogy az L-cisztein megfelel a 178/2002/EK európai parlamenti és tanácsi rendelet (4) 2. cikkében szereplő meghatározás szerinti élelmiszerekre vonatkozó kritériumoknak. Ezenfelül döntően nem növényvédelmi célokra használják, de az ezt az anyagot tartalmazó termékek növényvédő szerként is alkalmazhatóak. Következésképpen egyszerű anyagnak tekintendő.

                     (4)

                     Az elvégzett vizsgálatokból kiderült, hogy az L-cisztein várhatóan általában megfelel az 1107/2009/EK rendelet 23. cikkében megállapított követelményeknek, különösen a Bizottság vizsgálati jelentésében megvizsgált és részletezett alkalmazások tekintetében. Ezért az L‐cisztein egyszerű anyagként való jóváhagyása indokolt.

                     (5)

                     Az 1107/2009/EK rendelet 13. cikkének a rendelet 6. cikkével összefüggésben értelmezett (2) bekezdése alapján, valamint a jelenlegi tudományos és műszaki ismeretek fényében azonban szükség van bizonyos jóváhagyási feltételek előírására, melyeket e rendelet I. melléklete részletez.

                     (6)

                     Az 1107/2009/EK rendelet 13. cikke (4) bekezdésének megfelelően az 540/2011/EU bizottsági végrehajtási rendelet (5) mellékletét ennek megfelelően módosítani kell.

                     (7)

                     Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,

               ELFOGADTA EZT A RENDELETET:

            1. cikk
            Egyszerű anyag jóváhagyása
            Az L-cisztein egyszerű anyagként az I. mellékletben meghatározottak szerint jóváhagyásra kerül.

            2. cikk
            Az 540/2011/EU végrehajtási rendelet módosításai
            Az 540/2011/EU végrehajtási rendelet e rendelet II. mellékletének megfelelően módosul.

            3. cikk
            Hatálybalépés
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.

            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2020. május 12-én.

                  a Bizottság részéről

                  az elnök

               Ursula VON DER LEYEN

            (1)  HL L 309., 2009.11.24., 1. o.

            (2)  EFSA (Európai Élelmiszerbiztonsági Hatóság), 2019. Technical report on the outcome of the consultation with Member States and EFSA on the basic substance application for L-cysteine for use in plant protection as insecticide (Technikai jelentés az L-ciszteinnek mint egyszerű anyagnak a növényvédelemben rovarölő szerként való felhasználására vonatkozó kérelem tárgyában a tagállamokkal és az EFSA-val folytatott konzultáció eredményéről). EFSA supporting publication (kapcsolódó közlemény), 2019: EN-1562. 46 oldal; doi:10.2903/sp.efsa.2019.EN-1562.

            (3)  Final Review report for the basic substance L-cysteine finalised in the Standing Committee on Plants, Animals, Food and Feed at its meeting on 24 March 2020 in view of the approval of L-cysteine as basic substance in accordance with Regulation (EC) No 1107/2009 (SANTE/11056/2019) (A Növények, Állatok, Élelmiszerek és Takarmányok Állandó Bizottságának 2020. március 24-i ülésén véglegesített vizsgálati jelentés az L-cisztein egyszerű anyagként történő, az 1107/2009/EK rendelet szerinti jóváhagyásáról [SANTE/11056/2019]).

            (4)  Az Európai Parlament és a Tanács 178/2002/EK rendelete (2002. január 28.) az élelmiszerjog általános elveiről és követelményeiről, az Európai Élelmiszerbiztonsági Hatóság létrehozásáról és az élelmiszerbiztonságra vonatkozó eljárások megállapításáról (HL L 31., 2002.2.1., 1. o.).

            (5)  A Bizottság 540/2011/EU végrehajtási rendelete (2011. május 25.) az 1107/2009/EK európai parlamenti és tanácsi rendeletnek a jóváhagyott hatóanyagok jegyzéke tekintetében történő végrehajtásáról (HL L 153., 2011.6.11., 1. o.).

            I. MELLÉKLET

                        Közhasználatú név, azonosító szám

                        IUPAC-név

                        Tisztaság  (1)

                        Jóváhagyás dátuma

                        Egyedi rendelkezések

                        L-cisztein (E 920)
                        CAS-szám: 52-89-1
                        EINECS-szám: 200-157-7
                        (L-cisztein-hidroklorid)
                        CAS-szám: 7048-04-6
                        EINECS-szám: 615-117-8
                        (L-cisztein-hidroklorid-monohidrát)

                        L-cisztein-hidroklorid (1:1)

                        Legalább 98,0 % L-cisztein-hidroklorid (vízmentes anyagra vonatkoztatva)
                        A 231/2012/EU bizottsági rendeletnek  (2) megfelelő élelmiszer-minőség.
                        Legfeljebb 1,5 mg/kg As
                        Legfeljebb 5 mg/kg Pb

                        2020.6.2.

                        Az L-cisztein (E 920) használata mátrixot (liszt, élelmiszer-minőség) tartalmazó keverékként legfeljebb 8 %-os (L-cisztein-hidroklorid vízmentes anyagra vonatkoztatott) koncentrációban az L-ciszteinről szóló vizsgálati jelentésben (SANTE/11056/2019) megfogalmazott következtetésekkel és különösen a jelentés I. és II. függelékében meghatározott egyedi feltételekkel összhangban engedélyezett.

               (1)  Az egyszerű anyag azonosítására, specifikációjára és alkalmazási módjára vonatkozó további részletek a vizsgálati jelentésben találhatók.

               (2)  A Bizottság 231/2012/EU rendelete (2012. március 9.) az 1333/2008/EK európai parlamenti és tanácsi rendelet II. és III. mellékletében felsorolt élelmiszer-adalékok specifikációinak meghatározásáról (HL L 083., 2012.3.22., 1. o.).

            II. MELLÉKLET
            Az 540/2011/EU végrehajtási rendelet mellékletének C. része a következő bejegyzéssel egészül ki:

                           Szám

                           Közhasználatú név, azonosító szám

                           IUPAC-név

                           Tisztaság  (1)

                           Jóváhagyás dátuma

                           Egyedi rendelkezések

                           „21

                           L-cisztein (E 920)
                           CAS-szám: 52-89-1
                           EINECS-szám: 200-157-7
                           (L-cisztein-hidroklorid)
                           CAS-szám: 7048-04-6
                           EINECS-szám: 615-117-8
                           (L-cisztein-hidroklorid-monohidrát)

                           L-cisztein-hidroklorid (1:1)

                           Legalább 98,0 % L-cisztein-hidroklorid (vízmentes anyagra vonatkoztatva)
                           A 231/2012/EU bizottsági rendeletnek megfelelő élelmiszer-minőség.
                           Legfeljebb 1,5 mg/kg As
                           Legfeljebb 5 mg/kg Pb

                           2020.6.2.

                           Az L-cisztein (E 920) használata mátrixot (liszt, élelmiszer-minőség) tartalmazó keverékként legfeljebb 8 %-os (L-cisztein-hidroklorid vízmentes anyagra vonatkoztatott) koncentrációban az L-ciszteinről szóló vizsgálati jelentésben (SANTE/11056/2019) megfogalmazott következtetésekkel és különösen a jelentés I. és II. függelékében meghatározott egyedi feltételekkel összhangban engedélyezett.”

               (1)  Az egyszerű anyag azonosítására, specifikációjára és alkalmazási módjára vonatkozó további részletek a vizsgálati jelentésben találhatók.”


title: A Bizottság (EU) 2020/645 végrehajtási rendelete (2020. május 7.) az oltalom alatt álló eredetmegjelölések és földrajzi jelzések nyilvántartásába bejegyzett egyik elnevezés termékleírását érintő nem kisebb jelentőségű módosítás jóváhagyásáról („Pataca de Galicia”/„Patata de Galicia” [OFJ])

text:
                  14.5.2020

                  HU

                  Az Európai Unió Hivatalos Lapja

                  L 151/1

         A BIZOTTSÁG (EU) 2020/645 VÉGREHAJTÁSI RENDELETE
         (2020. május 7.)
         az oltalom alatt álló eredetmegjelölések és földrajzi jelzések nyilvántartásába bejegyzett egyik elnevezés termékleírását érintő nem kisebb jelentőségű módosítás jóváhagyásáról („Pataca de Galicia”/„Patata de Galicia” [OFJ])
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a mezőgazdasági termékek és az élelmiszerek minőségrendszereiről szóló, 2012. november 21-i 1151/2012/EU európai parlamenti és tanácsi rendeletre (1) és különösen annak 52. cikke (2) bekezdésére,
         mivel:

                     (1)

                     Az 1151/2012/EU rendelet 53. cikke (1) bekezdése első albekezdésének megfelelően a Bizottság megvizsgálta Spanyolország kérelmét, amely a 1366/2011/EU végrehajtási rendelettel (2) módosított 148/2007/EK bizottsági rendelet (3) alapján bejegyzett „Pataca de Galicia”/„Patata de Galicia” oltalom alatt álló földrajzi jelzéshez kapcsolódó termékleírás módosításának jóváhagyására irányul.

                     (2)

                     A szóban forgó módosítás az 1151/2012/EU rendelet 53. cikkének (2) bekezdése értelmében nem tekinthető kisebb jelentőségűnek, ezért a Bizottság a módosítás iránti kérelmet az említett rendelet 50. cikke (2) bekezdésének a) pontja alapján közzétette az Európai Unió Hivatalos Lapjában (4).

                     (3)

                     A Bizottsághoz nem érkezett az 1151/2012/EU rendelet 51. cikke szerinti felszólalási nyilatkozat, ezért a termékleírás módosítását jóvá kell hagyni,

               ELFOGADTA EZT A RENDELETET:

            1. cikk
            A „Pataca de Galicia”/„Patata de Galicia” (OFJ) elnevezéshez kapcsolódó termékleírásnak az Európai Unió Hivatalos Lapjában közzétett módosítása jóváhagyásra kerül.

            2. cikk
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.

            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2020. május 7-én.

                  a Bizottság részéről,

                  az elnök nevében,

               Janusz WOJCIECHOWSKI

                  a Bizottság tagja

            (1)  HL L 343., 2012.12.14., 1. o.

            (2)  A Bizottság 1366/2011/EU végrehajtási rendelete (2011. december 19.) az oltalom alatt álló eredetmegjelölések és földrajzi jelzések nyilvántartásába bejegyzett egyik elnevezés termékleírását érintő nem kisebb jelentőségű módosítások jóváhagyásáról [Pataca de Galicia/Patata de Galicia (OFJ)] (HL L 341., 2011.12.22., 29. o.).

            (3)  A Bizottság 148/2007/EK rendelete (2007. február 15.) egyes neveknek az oltalom alatt álló eredetmegjelölések és földrajzi jelzések nyilvántartásába való bejegyzéséről (Geraardsbergse mattentaart (OFJ) – Pataca de Galicia vagy Patata de Galicia (OFJ) – Poniente de Granada (OEM) – Gata-Hurdes (OEM) – Patatas de Prades vagy Patates de Prades (OFJ) – Mantequilla de Soria (OEM) – Huile d’olive de Nîmes (OEM) – Huile d’olive de Corse vagy Huile d’olive de Corse – Oliu di Corsica (OEM) – Clémentine de Corse (OFJ) – Agneau de Sisteron (OFJ) – Connemara Hill Lamb vagy Uain Sléibhe Chonamara (OFJ) – Sardegna (OEM) – Carota dell’Altopiano del Fucino (OFJ) – Stelvio vagy Stilfser (OEM) – Limone Femminello del Gargano (OFJ) – Azeitonas de Conserva de Elvas e Campo Maior (OEM) – Chouriça de Carne de Barroso – Montalegre (OFJ) – Chouriço de Abóbora de Barroso – Montalegre (OFJ) – Sangueira de Barroso – Montalegre (OFJ) – Batata de Trás-os-Montes (OFJ) – Salpicão de Barroso – Montalegre (OFJ) – Alheira de Barroso – Montalegre (OFJ) – Cordeiro de Barroso, Anho de Barroso vagy Borrego de leite de Barroso (OFJ) – Azeite do Alentejo Interior (OEM) – Paio de Beja (OFJ) – Linguíça do Baixo Alentejo vagy Chouriço de carne do Baixo Alentejo (OFJ) – Ekstra deviško oljčno olje Slovenske Istre (OEM)) (HL L 46., 2007.2.16., 14. o.).

            (4)  HL C 434., 2019.12.27., 11. o.


title: A Bizottság (EU) 2020/646 végrehajtási rendelete (2020. május 13.) a lavandulil-szenecioát hatóanyagnak mint kis kockázatú hatóanyagnak a növényvédő szerek forgalomba hozataláról szóló 1107/2009/EK európai parlamenti és tanácsi rendelet szerinti jóváhagyásáról, továbbá az 540/2011/EU bizottsági végrehajtási rendelet módosításáról (EGT-vonatkozású szöveg)

text:
                  14.5.2020

                  HU

                  Az Európai Unió Hivatalos Lapja

                  L 151/3

         A BIZOTTSÁG (EU) 2020/646 VÉGREHAJTÁSI RENDELETE
         (2020. május 13.)
         a lavandulil-szenecioát hatóanyagnak mint kis kockázatú hatóanyagnak a növényvédő szerek forgalomba hozataláról szóló 1107/2009/EK európai parlamenti és tanácsi rendelet szerinti jóváhagyásáról, továbbá az 540/2011/EU bizottsági végrehajtási rendelet módosításáról
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a növényvédő szerek forgalomba hozataláról, valamint a 79/117/EGK és a 91/414/EGK tanácsi irányelvek hatályon kívül helyezéséről szóló, 2009. október 21-i 1107/2009/EK európai parlamenti és tanácsi rendeletre (1) és különösen annak 13. cikke (2) bekezdésére, összefüggésben 22. cikke (1) bekezdésével,
         mivel:

                     (1)

                     2015. július 17-én a Suterra Europe Biocontrol S.L. az 1107/2009/EK rendelet 7. cikke (1) bekezdésének megfelelően kérelmet nyújtott be Olaszországhoz a lavandulil-szenecioát hatóanyag jóváhagyására vonatkozóan.

                     (2)

                     Az említett rendelet 9. cikke (3) bekezdésének megfelelően Olaszország mint jelentéstevő tagállam 2016. december 29-én értesítette a kérelmezőt, a többi tagállamot, a Bizottságot és az Európai Élelmiszerbiztonsági Hatóságot (a továbbiakban: Hatóság) a kérelem elfogadhatóságáról.

                     (3)

                     A jelentéstevő tagállam 2017. augusztus 22-én értékelőjelentés-tervezetet nyújtott be a Bizottsághoz, amelyről a Hatóságnak is küldött másolatot; e tervezetben azt vizsgálta, hogy a hatóanyag várhatóan megfelel-e az 1107/2009/EK rendelet 4. cikkében meghatározott jóváhagyási kritériumoknak.

                     (4)

                     A Hatóság eleget tett az 1107/2009/EK rendelet 12. cikkének (1) bekezdésében foglaltaknak. Az 1107/2009/EK rendelet 12. cikkének (3) bekezdése értelmében a Hatóság felkérte a kérelmezőt, hogy nyújtson be kiegészítő információkat a tagállamoknak, a Bizottságnak és a Hatóságnak. A jelentéstevő tagállam a kiegészítő információkról készített értékelést aktualizált értékelőjelentés-tervezet formájában nyújtotta be a Hatósághoz 2018. október 9-én.

                     (5)

                     A Hatóság 2019. január 4-én tájékoztatta a kérelmezőt, a tagállamokat és a Bizottságot az arra vonatkozó következtetéséről (2), hogy a lavandulil-szenecioát hatóanyag várhatóan megfelel-e az 1107/2009/EK rendelet 4. cikkében előírt jóváhagyási kritériumoknak. A Hatóság nyilvánosságra hozta következtetéseit.

                     (6)

                     A Bizottság a lavandulil-szenecioát hatóanyagra vonatkozó vizsgálati jelentést 2019. október 22-én, a lavandulil-szenecioát jóváhagyásáról szóló rendelettervezetet pedig 2020. március 23-án terjesztette a Növények, Állatok, Élelmiszerek és Takarmányok Állandó Bizottsága elé.

                     (7)

                     A kérelmező lehetőséget kapott arra, hogy a vizsgálati jelentéssel kapcsolatban észrevételeket tegyen.

                     (8)

                     Legalább egy, a hatóanyagot tartalmazó növényvédő szer egy vagy több reprezentatív használata és különösen azoknak a felhasználásoknak a tekintetében, amelyeket megvizsgáltak és a vizsgálati jelentésben részletesen ismertettek, megállapítást nyert, hogy az 1107/2009/EK rendelet 4. cikkében előírt jóváhagyási kritériumok teljesülnek.

                     (9)

                     A Bizottság továbbá úgy ítélte meg, hogy a lavandulil-szenecioát az 1107/2009/EK rendelet 22. cikke értelmében vett kis kockázatú hatóanyag. A lavandulil-szenecioát hatóanyag nem ad okot aggodalomra, és megfelel az 1107/2009/EK rendelet II. mellékletének 5.1.3 pontjában meghatározott feltételeknek.

                     (10)

                     Ezért a lavandulil-szenecioát kis kockázatú hatóanyagként való jóváhagyása indokolt.

                     (11)

                     Az 1107/2009/EK rendelet 13. cikke (2) bekezdésének a rendelet 6. cikkével összefüggésben értelmezett rendelkezései értelmében, valamint a jelenlegi tudományos és műszaki ismeretekre való figyelemmel azonban bizonyos feltételeket elő kell írni.

                     (12)

                     Az 1107/2009/EK rendelet 13. cikkének (4) bekezdésével összhangban az 540/2011/EU bizottsági végrehajtási rendeletet (3) ennek megfelelően módosítani kell.

                     (13)

                     Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,

               ELFOGADTA EZT A RENDELETET:

            1. cikk
            A hatóanyag jóváhagyása
            Az I. mellékletben meghatározott lavandulil-szenecioát hatóanyag az ugyanazon mellékletben foglalt feltételekkel jóváhagyásra kerül.

            2. cikk
            Az 540/2011/EU végrehajtási rendelet módosításai
            Az 540/2011/EU végrehajtási rendelet e rendelet II. mellékletének megfelelően módosul.

            3. cikk
            Hatálybalépés
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.

            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2020. május 13-án.

                  a Bizottság részéről

                  az elnök

               Ursula VON DER LEYEN

            (1)  HL L 309., 2009.11.24., 1. o.

            (2)  EFSA Journal 2020; 18(3):5588.

            (3)  A Bizottság 540/2011/EU végrehajtási rendelete (2011. május 25.) az 1107/2009/EK európai parlamenti és tanácsi rendeletnek a jóváhagyott hatóanyagok jegyzéke tekintetében történő végrehajtásáról (HL L 153., 2011.6.11., 1. o.).

            I. MELLÉKLET

                        Közhasználatú név, azonosító szám

                        IUPAC-név

                        Tisztaság  (1)

                        Jóváhagyás dátuma

                        Jóváhagyás lejárta

                        Egyedi rendelkezések

                        Lavandulil-szenecioát
                        CAS-szám: 23960-07-8
                        CIPAC-szám: n.a.

                        (RS)-5-metil-2-(prop-1-én-2-il)hex-4-én-1-il 3-metilbut-2-enoát

                        ≥ 894 g/kg

                        2020. június 3.

                        2035. június 3.

                        Az 1107/2009/EK rendelet 29. cikkének (6) bekezdésében említett egységes alapelvek érvényesítése érdekében figyelembe kell venni a lavandulil-szenecioát hatóanyagról szóló vizsgálati jelentésben és különösen a jelentés I. és II. függelékében található megállapításokat.
                        A tagállamnak értékelnie kell a hatóanyag passzív adagolókban történő használatán túli felhasználási módját annak megállapítása érdekében, hogy a felhasználás kiterjesztésére vonatkozó javaslat megfelel-e az 1107/2009/EK rendelet 29. cikke (1) bekezdésében foglalt követelményeknek és az 546/2011/EU bizottsági rendeletben  (2) meghatározott egységes alapelveknek.

               (1)  A hatóanyag azonosítására és specifikációjára vonatkozó további részletek a vizsgálati jelentésben találhatók.

               (2)  A Bizottság 546/2011/EU rendelete (2011. június 10.) az 1107/2009/EK európai parlamenti és tanácsi rendeletnek a növényvédő szerek értékeléséhez és engedélyezéséhez használt egységes alapelvek tekintetében történő végrehajtásáról (HL L 155., 2011.6.11., 127. o.).

            II. MELLÉKLET
            Az 540/2011/EU végrehajtási rendelet mellékletének D. része a következő bejegyzéssel egészül ki:

                           „19

                           Lavandulil-szenecioát
                           CAS-szám: 23960-07-8
                           CIPAC-szám: n.a.

                           (RS)-5-metil-2-(prop-1-én-2-il)hex-4-én-1-il 3-metilbut-2-enoát

                           ≥ 894 g/kg

                           2020. június 3.

                           2035. június 3.

                           Az 1107/2009/EK rendelet 29. cikkének (6) bekezdésében említett egységes alapelvek érvényesítése érdekében figyelembe kell venni a lavandulil-szenecioát hatóanyagról szóló vizsgálati jelentésben és különösen a jelentés I. és II. függelékében található megállapításokat.
                           A tagállamnak értékelnie kell a hatóanyag passzív adagolókban történő használatán túli felhasználási módját annak megállapítása érdekében, hogy a felhasználás kiterjesztésére vonatkozó javaslat megfelel-e az 1107/2009/EK rendelet 29. cikke (1) bekezdésében foglalt követelményeknek és az 546/2011/EU bizottsági rendeletben (*1) meghatározott egységes alapelveknek.

               (*1)  A Bizottság 546/2011/EU rendelete (2011. június 10.) az 1107/2009/EK európai parlamenti és tanácsi rendeletnek a növényvédő szerek értékeléséhez és engedélyezéséhez használt egységes alapelvek tekintetében történő végrehajtásáról (HL L 155., 2011.6.11., 127. o.).”


title: A Bizottság (EU) 2020/653 végrehajtási rendelete (2020. május 14.) az 540/2011/EU és az (EU) 2019/706 végrehajtási rendeletnek a karvon hatóanyag CAS-száma tekintetében történő helyesbítéséről (EGT-vonatkozású szöveg)

text:
                  15.5.2020

                  HU

                  Az Európai Unió Hivatalos Lapja

                  L 152/1

         A BIZOTTSÁG (EU) 2020/653 VÉGREHAJTÁSI RENDELETE
         (2020. május 14.)
         az 540/2011/EU és az (EU) 2019/706 végrehajtási rendeletnek a karvon hatóanyag CAS-száma tekintetében történő helyesbítéséről
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a növényvédő szerek forgalomba hozataláról, valamint a 79/117/EGK és a 91/414/EGK tanácsi irányelvek hatályon kívül helyezéséről szóló, 2009. október 21-i 1107/2009/EK európai parlamenti és tanácsi rendeletre (1) és különösen annak 20. cikke (1) bekezdésére,
         mivel:

                     (1)

                     Az (EU) 2019/706 bizottsági végrehajtási rendelet (2) meghosszabbította a karvon hatóanyag jóváhagyását, és e hatóanyagot felvette az 540/2011/EU bizottsági végrehajtási rendelet (3) mellékletébe.

                     (2)

                     Az (EU) 2019/706 végrehajtási rendelet hatálybalépését követően hibát észleltek a karvon hatóanyagnak az (EU) 2019/706 végrehajtási rendelet mellékleteiben szereplő CAS-számával (Vegyianyag Nyilvántartási Szolgálat nyilvántartási szám) kapcsolatban.

                     (3)

                     A CAS-szám a vegyi anyag egyedi azonosítója, amely a növényvédő szerekben található hatóanyagok esetében is használatos; világszerte alkalmazzák a kereskedelmi és szabályozási tevékenységek során a vegyi anyagokra való hivatkozásként, és használata nem korlátozódik a növényvédő anyagokra. A közhasználatú nevet és az azonosító számokat tartalmazó oszlopban tévesen „karvon 244-16-8” szerepel. E specifikáció helyébe a „karvon 2244-16-8” specifikációnak kell lépnie.

                     (4)

                     A karvon hatóanyag több CAS-számmal rendelkezik. Ezek közül azonban csak egy kapott növényvédő szerként jóváhagyást. A hatóanyagokat engedélyező uniós végrehajtási jogi aktusokban említett CAS-számokat nemzetközi adatbázisok átveszik, és a hivatkozásokat a növényvédő szereknek a tagállamokban és az Unión kívül történő későbbi engedélyezése céljából használják. A 244-16-8 CAS-szám nem felel meg egyetlen meglévő regisztrált vegyi anyagnak sem; a hatóanyag ezért nem azonosítható vele megfelelően a növényvédő szerek jóváhagyása céljából. Mivel így a vegyi anyagok kezelése és kereskedelme során zavar merülhet fel az anyag azonosságával kapcsolatban, helyesbíteni kell az (EU) 2019/706 végrehajtási rendelet mellékleteiben és következésképpen az 540/2011/EU végrehajtási rendeletben említett CAS-számot.

                     (5)

                     Az egyértelműség érdekében helyénvaló az (EU) 2019/706 végrehajtási rendelet I. mellékletének új mellékletet, és az 540/2011/EU végrehajtási rendelet mellékletének vonatkozó 135. bejegyzésének helyébe új bejegyzést léptetni.

                     (6)

                     Az egyértelműség, valamint a gazdasági szereplők és a végrehajtó hatóságok jogbiztonsága érdekében e rendeletnek sürgősen hatályba kell lépnie.

                     (7)

                     Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,

               ELFOGADTA EZT A RENDELETET:

            1. cikk
            Az (EU) 2019/706 végrehajtási rendelet helyesbítése
            Az (EU) 2019/706 végrehajtási rendelet I. melléklete e rendelet I. mellékletének megfelelően helyesbítésre kerül.

            2. cikk
            Az 540/2011/EU végrehajtási rendelet helyesbítése
            Az 540/2011/EU végrehajtási rendelet melléklete e rendelet II. mellékletének megfelelően helyesbítésre kerül.

            3. cikk
            Hatálybalépés
            Ez a rendelet az Európai Unió Hivatalos Lapjában való kihirdetésének napján lép hatályba.

            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2020. Május 14-én.

                  a Bizottság részéről

                  az elnök

               Ursula VON DER LEYEN

            (1)  HL L 309., 2009.11.24., 1. o.

            (2)  A Bizottság (EU) 2019/706 végrehajtási rendelete (2019. május 7.) a karvon hatóanyagnak a növényvédő szerek forgalomba hozataláról szóló 1107/2009/EK európai parlamenti és tanácsi rendelet szerinti jóváhagyása meghosszabbításáról, valamint az 540/2011/EU bizottsági végrehajtási rendelet mellékletének módosításáról (HL L 120., 2019.5.8., 11. o.).

            (3)  A Bizottság 540/2011/EU végrehajtási rendelete (2011. május 25.) az 1107/2009/EK európai parlamenti és tanácsi rendeletnek a jóváhagyott hatóanyagok jegyzéke tekintetében történő végrehajtásáról (HL L 153., 2011.6.11., 1. o.).

            I. MELLÉKLET
            Az (EU) 2019/706 végrehajtási rendelet I. melléklete helyébe a következő szöveg lép:

                           „Közhasználatú név, Azonosító szám

                           IUPAC-név

                           Tisztaság  (1)

                           Jóváhagyás dátuma

                           Jóváhagyás lejárta

                           Egyedi rendelkezések

                           karvon
                           2244-16-8 (d-karvon = S-karvon = (+)-karvon)
                           Karvon: 602
                           d-karvon: nincs

                           (S)-5-izopropenil-2-metil-ciklohex-2-én-1-on
                           vagy
                           (S)-p-menta-6,8-dién-2-on

                           923 g/kg d-karvon

                           2019. augusztus 1.

                           2034. július 31.

                           Az 1107/2009/EK rendelet 29. cikkének (6) bekezdésében említett egységes alapelvek érvényesítése érdekében figyelembe kell venni a karvonról szóló hosszabbítási jelentésben és különösen annak I. és II. függelékében található megállapításokat.
                           Az átfogó értékelésben a tagállamoknak fokozott figyelmet kell fordítaniuk a következőkre:

                                       —

                                       a szert kezelők védelme, gondoskodva arról, hogy a felhasználás feltételei között szerepeljen a megfelelő egyéni védőfelszerelés használata.

                                 A felhasználási feltételek között adott esetben kockázatcsökkentő intézkedéseknek is szerepelniük kell. Különös figyelmet kell fordítani arra, hogy megfelelő idő teljen el a karvont tartalmazó növényvédő szerek alkalmazása és a termés betárolása között.
                           A kérelmezőnek megerősítő információkat kell benyújtania a Bizottsághoz, a tagállamokhoz és a Hatósághoz a következők tekintetében:

                                       —

                                       a felszíni vizek ivóvíz nyerése céljából történő kitermelése esetén a vízkezelési eljárások hatása a felszíni és a felszín alatti vizekben jelen lévő szermaradékok jellegére.

                                 Az említett információkat a kérelmező köteles az azt az időpontot követő két éven belül benyújtani, amikor a Bizottság útmutatót tesz közzé a vízkezelési eljárások által a felszíni és a felszín alatti vizekben jelen lévő szermaradékok jellegére gyakorolt hatás értékelésére vonatkozóan.”

               (1)  A hatóanyagok azonosításával és specifikációjával kapcsolatban további részletek a hosszabbítási jelentésben találhatók.”

            II. MELLÉKLET
            Az 540/2011/EU végrehajtási rendelet mellékletének B. részében található táblázat karvonra vonatkozó 135. bejegyzésének helyébe a következő bejegyzés lép:

                           Bejegyzés száma

                           Közhasználatú név, Azonosító szám

                           IUPAC-név

                           Tisztaság  (1)

                           Jóváhagyás dátuma

                           Jóváhagyás lejárta

                           Egyedi rendelkezések

                           „135

                           karvon
                           2244-16-8 (d-karvon = S-karvon = (+)-karvon)
                           Karvon: 602
                           d-karvon: nincs

                           (S)-5-izopropenil-2-metil-ciklohex-2-én-1-on
                           vagy
                           (S)-p-menta-6,8-dién-2-on

                           923 g/kg d-karvon

                           2019. augusztus 1.

                           2034. július 31.

                           Az 1107/2009/EK rendelet 29. cikkének (6) bekezdésében említett egységes alapelvek érvényesítése érdekében figyelembe kell venni a karvonról szóló hosszabbítási jelentésben és különösen annak I. és II. függelékében található megállapításokat.
                           Az átfogó értékelésben a tagállamoknak fokozott figyelmet kell fordítaniuk a következőkre:

                                       —

                                       a szert kezelők védelme, gondoskodva arról, hogy a felhasználás feltételei között szerepeljen a megfelelő egyéni védőfelszerelés használata.

                                 A felhasználási feltételek között adott esetben kockázatcsökkentő intézkedéseknek is szerepelniük kell. Különös figyelmet kell fordítani arra, hogy megfelelő idő teljen el a karvont tartalmazó növényvédő szerek alkalmazása és a termés betárolása között.
                           A kérelmezőnek megerősítő információkat kell benyújtania a Bizottsághoz, a tagállamokhoz és a Hatósághoz a következők tekintetében:

                                       —

                                       a felszíni vizek ivóvíz nyerése céljából történő kitermelése esetén a vízkezelési eljárások hatása a felszíni és a felszín alatti vizekben jelen lévő szermaradékok jellegére.

                                 Az említett információkat a kérelmező köteles az azt az időpontot követő két éven belül benyújtani, amikor a Bizottság útmutatót tesz közzé a vízkezelési eljárások által a felszíni és a felszín alatti vizekben jelen lévő szermaradékok jellegére gyakorolt hatás értékelésére vonatkozóan.”

               (1)  A hatóanyagok azonosításával és specifikációjával kapcsolatban további részletek a hosszabbítási jelentésben találhatók.


title: A Bizottság (EU) 2020/658 végrehajtási rendelete (2020. május 15.) a Törökországból származó egyes szivárványos pisztrángok behozatalára vonatkozó végleges kiegyenlítő vám kivetéséről és a kivetett ideiglenes vám végleges beszedéséről szóló (EU) 2015/309 végrehajtási rendeletnek az (EU) 2016/1037 európai parlamenti és tanácsi rendelet 19. cikkének (4) bekezdése szerinti időközi felülvizsgálatot követő módosításáról

text:
                  18.5.2020

                  HU

                  Az Európai Unió Hivatalos Lapja

                  L 155/3

         A BIZOTTSÁG (EU) 2020/658 VÉGREHAJTÁSI RENDELETE
         (2020. május 15.)
         a Törökországból származó egyes szivárványos pisztrángok behozatalára vonatkozó végleges kiegyenlítő vám kivetéséről és a kivetett ideiglenes vám végleges beszedéséről szóló (EU) 2015/309 végrehajtási rendeletnek az (EU) 2016/1037 európai parlamenti és tanácsi rendelet 19. cikkének (4) bekezdése szerinti időközi felülvizsgálatot követő módosításáról
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel az Európai Unióban tagsággal nem rendelkező országokból érkező támogatott behozatallal szembeni védelemről szóló, 2016. június 8-i (EU) 2016/1037 európai parlamenti és tanácsi rendeletre (1) (a továbbiakban: alaprendelet) és különösen annak 19. cikkére,
         mivel:
         1.   ELJÁRÁS

         1.1.   Korábbi vizsgálatok és hatályban lévő intézkedések

                     (1)

                     A Bizottság az (EU) 2015/309 bizottsági végrehajtási rendelettel (2) végleges kiegyenlítő vámokat vetett ki a Törökországból származó egyes szivárványos pisztrángok behozatalára (a továbbiakban: hatályban levő intézkedések). A vámtételek 6,9 %-tól 9,5 %-ig terjedtek.

                     (2)

                     Egy, az összes exportáló termelő támogatásával kapcsolatos részleges időközi felülvizsgálatot követően a Bizottság 2018. június 4-én úgy határozott, hogy fennntartja az eredetileg bevezetett intézkedéseket ((EU) 2018/823 bizottsági végrehajtási rendelet (3)). A Bizottság megállapította, hogy a felülvizsgálat keretében vizsgált, a Törökország által a pisztrángtermelőknek nyújtott támogatásokat szabályozó jogszabályok módosítása nem indokolta az összes törökországi pisztrángtermelő esetében az alkalmazandó kiegyenlítő vámok módosítását. Ugyanakkor rámutatott arra, hogy a jogszabályi változás az egyes vállalatok sajátos helyzetétől függően különböző mértékben hatott az egyes vállalatokra. (4)

               1.2.   Részleges időközi felülvizsgálat iránti kérelem

                     (3)

                     Egy törökországi exportáló termelő, a Kiliç csoporthoz tartozó BAFA Su Ürünleri Yavru Üretim Merkezi Sanayi Ticaret AŞ (a továbbiakban: kérelmező) 2018. június 5-én részleges időközi felülvizsgálat iránti kérelmet nyújtott be, amely a támogatásnak a kérelmező tekintetében történő vizsgálatára korlátozódott.

                     (4)

                     A kérelmező szerint a Törökországban nyújtott támogatásokat illetően a kérelmező vonatkozásában megváltoztak a meglévő intézkedések alapjául szolgáló körülmények, és ezek a változások a kérelmező szempontjából tartósak.

               1.3.   A részleges időközi felülvizsgálat megindítása

                     (5)

                     Miután a tagállamok tájékoztatását követően megállapította, hogy elegendő bizonyíték áll rendelkezésre a részleges időközi felülvizsgálat megindításához, a Bizottság egy, az Európai Unió Hivatalos Lapjában2019. május 22-én közzétett értesítéssel (5) (a továbbiakban: az eljárás megindításáról szóló értesítés) bejelentette egy, az alaprendelet 19. cikkének (1) bekezdése szerinti, tárgyát tekintve a támogatásnak a kérelmező tekintetében történő vizsgálatára korlátozódó részleges időközi felülvizsgálat megindítását.

               1.4.   Felülvizsgálati időszak

                     (6)

                     A felülvizsgálati időszak a 2018. január 1-jétől 2018. december 31-ig tartó időszakra (a továbbiakban: felülvizsgálati időszak) terjedt ki.

               1.5.   Érdekelt felek

                     (7)

                     A Bizottság az eljárás megindításáról szóló értesítésben felkérte az érdekelt feleket a vizsgálatban való részvételre. Emellett a Bizottság a részleges időközi felülvizsgálat megindításáról külön tájékoztatta a kérelmezőt, az uniós gazdasági ágazatot (a termelői szervezetet) és a török hatóságokat.

                     (8)

                     Az érdekelt felek lehetőséget kaptak arra, hogy az eljárás megindításáról szóló értesítésben megállapított határidőn belül írásban ismertessék álláspontjukat, illetve kérjék meghallgatásukat.

                     (9)

                     A panaszost az eredeti vizsgálatban képviselő termelői képviseleti szervezet, a Dán Akvakultúra-szövetség (a továbbiakban: DAO) beadványt nyújtott be. Álláspontja szerint a török hatóságok által végrehajtott jogszabályi módosítások nem tekinthetők tartós jellegűnek, és a pisztrángtermelők – köztük a kérelmező – továbbra is nagy összegű támogatásban részesülnek. Emellett előadta, hogy a kérelmező nem kérheti a Bizottságtól a rá alkalmazandó vámtétel felülvizsgálatát egyedül a török líra leértékelődésére hivatkozva, valamint hogy a Bizottságnak figyelembe kellene vennie a többi olyan támogatási programot is, amelyet a pisztrángtermelők igénybe vehetnek. A DAO szerint a Bizottságnak emellett más tényezőket is figyelembe kellene vennie, köztük azt a körülményt, hogy a Törökországból érkező behozatal árai jelentősen alákínálnak az uniós áraknak.

                     (10)

                     A Bizottság emlékeztetett arra, hogy a DAO állításával szemben az időközi felülvizsgálat iránti kérelem nem kizárólag a török líra leértékelődésére hivatkozott. A felülvizsgálati kérelem fő indoka az az állítás volt, hogy a 2016-os törökországi jogszabályi változás nyomán csökkent a kérelmező által kapott támogatás mértéke. Másfelől a Bizottság rámutatott arra is, hogy a felülvizsgálat a támogatás mértékének a kérelmező tekintetében történő vizsgálatára korlátozódott. Az alákínálás mértéke (amely az uniós gazdasági ágazatot érő kár értékeléséhez kapcsolódik) nem volt tárgya a felülvizsgálatnak. Ennek megfelelően a Bizottság a (30)–(57) preambulumbekezdésben a kérelmező által kapott támogatás mértékét, valamint a változás tartós jellegét értékeli.

                     (11)

                     Az érdekelt felek tájékoztatása és újabb tájékoztatása után a DAO megismételte azt az állítását, hogy a török líra árfolyamának ingadozása nem tekinthető tartós jellegű változásnak, és hogy a Bizottságnak azt is meg kellett volna vizsgálnia, hogy a leértékelődés milyen mértékben befolyásolta a támogatás mértékének megváltozását.

                     (12)

                     A Bizottság elfogadta, hogy az eredeti vizsgálat óta a török valuta átváltási árfolyama ingadozást mutatott, valamint hogy az árfolyam-ingadozás nem tekinthető tartós jellegű változásnak. Abban azonban nem értett egyet a DAO-val, hogy az eredeti vizsgálat vizsgálati időszakában érvényes átváltási árfolyamot alapul véve értékelnie kellett volna ennek az ingadozásnak a támogatási összeg számítására gyakorolt hatását. Miközben az árfolyam-ingadozások elkerülhetetlenül befolyásolják a kérelmezővel kapcsolatos új támogatásszámítást, az újraszámítás oka a 2016-ban bevezetett jogszabályi változás által a kérelmezőre kifejtett hatás. A Bizottság ezért ezt a felvetést elutasította.

               1.6.   Kérdőív és ellenőrző látogatás

                     (13)

                     A Bizottság minden olyan információt megkísérelt beszerezni és ellenőrzött, amelyet szükségesnek tartott ahhoz, hogy értékelje a közvetlen támogatási program végrehajtására vonatkozó jogszabályi változásoknak a kérelmezőre gyakorolt hatásait.

                     (14)

                     A Bizottság kérdőívet küldött a kérelmezőnek (a vele kapcsolatban álló vállalatokat is ideértve), valamint a török hatóságoknak. Mindkét fél hiánytalanul kitöltve visszaküldte a kérdőívet. A Bizottság a kérdőívben szolgáltatott információkat a kérelmezőnél tett helyszíni ellenőrzés keretében ellenőrizte.

               1.7.   Az érdekelt felek tájékoztatása

                     (15)

                     A Bizottság 2020. február 27-én tájékoztatta valamennyi érdekelt felet azokról a lényeges tényekről és szempontokról, amelyek alapján javasolni kívánta a kérelmezőre alkalmazandó vámtétel módosítását. Az érdekelt feleknek 2020. március 12-ig volt lehetőségük arra, hogy észrevételeket tegyenek, illetve hogy kérjék a Bizottság és/vagy a kereskedelmi ügyekben eljáró meghallgató tisztviselő előtti meghallgatásukat. A Bizottság mérlegelte és az indokolt esetekben figyelembe vette az érdekelt felek észrevételeit. Az érdekelt felek tájékoztatása után a Bizottság 2020. március 12-én meghallgatta a kérelmezőt.

                     (16)

                     Az érdekelt felek tájékoztatása után a felek által megfogalmazott észrevételek értékelését követően a Bizottság 2020. április 3-án újabb tájékoztatást küldött az érdekelt feleknek. Ebben tájékoztatta valamennyi érdekelt felet arról, hogy az eredeti általános tájékoztatóban javasolthoz képest módosítani kívánja a kérelmezőre alkalmazandó vámtételt. Az érdekelt feleknek 2020. április 8-ig volt lehetőségük arra, hogy az újonnan javasolt tényekkel és szempontokkal kapcsolatban észrevételeket tegyenek, illetve hogy kérjék a Bizottság és/vagy a kereskedelmi ügyekben eljáró meghallgató tisztviselő előtti meghallgatásukat. A Bizottság mérlegelte és az indokolt esetekben figyelembe vette az érdekelt felek új észrevételeit.

               2.   A FELÜLVIZSGÁLAT TÁRGYÁT KÉPEZŐ TERMÉK ÉS A HASONLÓ TERMÉK

         2.1.   A felülvizsgálat tárgyát képező termék

                     (17)

                     A felülvizsgálat tárgyát képező termék a Törökországból származó, jelenleg az ex 0301 91 90, ex 0302 11 80, ex 0303 14 90, ex 0304 42 90, ex 0304 82 90 és ex 0305 43 00 KN-kódok (TARIC-kódok: 0301919011, 0302118011, 0303149011, 0304429010, 0304829010 és 0305430011) alá tartozó szivárványos pisztráng (Oncorhynchus mykiss) alábbi kiszerelései:

                                 —

                                 élő, egyenként legfeljebb 1,2 kg tömegű, vagy

                                 —

                                 friss, hűtött, fagyasztott és/vagy füstölt:

                                 —

                                 egész hal (fejjel együtt), kopoltyúval vagy anélkül, kibelezve vagy béllel együtt, egyenként legfeljebb 1,2 kg tömegű, vagy

                                 —

                                 fej nélkül, kopoltyúval vagy anélkül, kibelezve vagy béllel együtt, egyenként legfeljebb 1 kg tömegű, vagy

                                 —

                                 filé, egyenként legfeljebb 400 g tömegű
                                 (a továbbiakban: a felülvizsgálat tárgyát képező termék).

                     (18)

                     A Bizottság az eredeti vizsgálathoz hasonlóan arra a következtetésre jutott, hogy az Unióban termelt termékek és a Törökországban termelt termékek az alaprendelet 2. cikkének c) pontja értelmében hasonló termékek.

               3.   A VIZSGÁLAT EREDMÉNYEI

         3.1.   Eredeti vizsgálat

                     (19)

                     Törökországban a pisztrángtermelés támogatását évenkénti kormányrendeletekkel szabályozzák. A kormányrendeletek meghatározzák a törökországi akvakultúrás termelés alapfeltételeit és az ágazatnak nyújtható támogatások mértékét. A kormányrendelet végrehajtása során követendő elveket és eljárásokat részletesen az Élelmezési, Földművelési és Állattenyésztési Minisztérium évenként kiadott közleményei állapítják meg.

                     (20)

                     Az eredeti vizsgálat keretében vizsgált helyzetben a támogatások nyújtása a 2013. évi mezőgazdasági támogatásokról szóló, 2013. március 7-i 2013/4463. sz., a török hivatalos lap 2013. április 8-i 28612. számában kihirdetett kormányrendelet alapján történt. A kormányrendelet a 2013-ban termelt pisztrángokra vonatkozott.

                     (21)

                     A kormányrendelet értelmében minden olyan pisztrángtermelő támogatásban részesült, amely legalább egy haltenyésztési egységre vonatkozóan érvényes termelési engedéllyel rendelkezett. A termelési engedélyek egyaránt vonatkozhattak tengeri, víztározókban történő, illetve belvízi termelésre. Egy adott pisztrángtermelő akár több termelési engedéllyel (haltenyésztési egységgel) is rendelkezhetett ugyanarra a tározóra vagy tengerterületre vonatkozóan.

                     (22)

                     A szóban forgó engedélyek mindegyike után a következő határok alkalmazása mellett járt termelési támogatás: 250 tonna éves termelésig a pisztrángok kilogrammjára számítva 0,65 török líra (TRY); 251 és 500 tonna termelés között a pisztrángtermelők ennek az összegnek a felét (0,325 TRY/kg) kapták. 500 tonna termelés felett nem járt támogatás.

                     (23)

                     Az eredeti vizsgálat vizsgálati időszakában a kérelmező 13 engedély alapján 13 haltenyésztési egységgel rendelkezett. Ezek közül 11 haltenyésztési egység után kapott támogatást.

               3.2.   Az (EU) 2018/823 végrehajtási rendelet ténymegállapításai

                     (24)

                     Az (EU) 2018/823 végrehajtási rendeletben a Bizottság értékelte a 2016-os jogszabályi változást és azoknak a törökországi pisztrángtermelők számára nyújtott támogatások mértékére gyakorolt hatásait.

                     (25)

                     Megállapította, hogy 2016-ban a pisztrángtermelők a 2016. évben nyújtandó mezőgazdasági támogatásokról szóló 2016/8791. sz. kormányrendelet (6) (a továbbiakban: 2016. évi kormányrendelet) alapján részesültek támogatásban. A támogatásnyújtás feltételeit az akvakultúra támogatásáról szóló 2016/33. sz. közlemény (7) határozta meg részletesen.

                     (26)

                     Jóllehet a támogatások török lírában megadott kilogrammonkénti mértékei nem változtak 2013-hoz képest, a 2016. évi kormányrendelet új 4.16. cikke kizárta a támogatásból azokat a halgazdaságokat, amelyek engedélyei „egyazon, a Minisztérium által kijelölt potenciális területre, egyazon víztározóra vagy egyazon zónában elhelyezkedő regionális víztározóra” vonatkoztak.

                     (27)

                     Az eredeti vizsgálat vizsgálati időszakában hatályos szabályozással szemben az említett cikk értelmében ha egy pisztrángtermelő, azaz egyetlen személy vagy vállalkozás/vállalat több termelési engedéllyel („haltenyésztési egységgel”) rendelkezett egy adott, a minisztérium által kijelölt potenciális tengerterületre, egy adott víztározóra vagy egy adott régió víztározóira vonatkozóan, akkor ezek az engedélyek vagy haltenyésztési egységek a szóban forgó vállalat esetében egyetlen engedélynek, illetve egységnek minősültek, és a közvetlen támogatást ennek megfelelően kellett kifizetni.

                     (28)

                     A Bizottság azonban megállapította, hogy ez a korlátozás nem gyakorolt érdemi hatást a törökországi pisztrángtermelők egy jelentős része által általában kapott támogatások nagyságára. Továbbá mivel a török kormány új támogatásokat is bevezetett, a későbbi évek költségvetési előrejelzései alapján a Bizottság arra a következtetésre jutott, hogy a támogatás összességében vett csökkenése csupán átmeneti jellegű volt, és nem volt tartósnak tekinthető.

                     (29)

                     Ugyanakkor a Bizottság megállapította, hogy a hatás vállalatonként eltérő volt, függően az egyes vállalatok termelésének konkrét helyzetétől. A törökországi pisztrángtermelés családi gazdaságokon alapul, a rendkívül tagolt gazdasági ágazatot elsősorban kis- és középvállalkozások alkotják. Ha egy-egy ilyen kis méretű vállalat egyetlen vagy több kisebb méretű haltenyésztési egységgel rendelkezett, a támogatásra való jogosultságot megalapozó engedélyek száma nem változott. Ugyanakkor azok a vállalatok, amelyek ugyanazon régión vagy zónán belül a korábbi rendszer alapján egynél több engedéllyel rendelkeztek, 2016-tól csak egyetlen engedély után kaphattak közvetlen támogatásokat. Ennélfogva míg a 2016-os reform a legtöbb (kis méretű) vállalatra legfeljebb csak mérsékelt hatást gyakorolt, valószínűsíthető, hogy a változások az olyan vállalatokat vagy vállalatcsoportokat, mint amilyen a kérelmező, nagyobb mértékben érintették.

               3.3.   A jogszabályi változás hatása a kérelmezőre, valamint a kérelmező által a felülvizsgálati időszakban kapott további támogatások

         3.3.1.   A kérelmezőnek nyújtott közvetlen támogatások

                     (30)

                     A pisztrángtermelők 2018-ban a 2018. évben nyújtandó mezőgazdasági támogatásokról szóló 2018/11460. sz. kormányrendelet (8) (a továbbiakban: 2018. évi kormányrendelet) alapján részesültek támogatásban. A támogatásnyújtás feltételeit az akvakultúra támogatásáról szóló 2018/24. sz. közlemény (9) határozta meg részletesen. Az eredeti vizsgálat ténymegállapításai szerint ezek az intézkedések kiegyenlíthető támogatásnak minősülnek (lásd az 1195/2014/EU bizottsági végrehajtási rendelet (10) (61) és (62) preambulumbekezdését). A Bizottság újraszámította a felülvizsgálati időszakban a kérelmezőnek nyújtott támogatás összegét.

                     (31)

                     A felülvizsgálati időszakban (2018-ban) a kérelmező 11 haltenyésztési egységgel rendelkezett. Ezek az egységek 3 különböző régióban helyezkedtek el. A jogszabályi változás előtt a kérelmező mind a 11 haltenyésztési egység után jogosult volt támogatásra (lásd a (22) preambulumbekezdést). A 2016-os jogszabályi változás miatt és a felülvizsgálati időszakban hatályban lévő jogszabályok szerint azonban a vállalat a felülvizsgálati időszakban a felülvizsgálat tárgyát képező termék vonatkozásában csak régiónként egy haltenyésztési egység után vehetett igénybe támogatást.

                     (32)

                     A felülvizsgálati időszakban a kérelmező tehát 11 haltenyésztési egység közül csak kettő (11) után kapott támogatást a 2018. évi kormányrendeletben meghatározott keretek között (lásd az alábbiakban), szemben azzal, hogy a 2016 előtt hatályos jogszabályok szerint 11 haltenyésztési egység után lett volna jogosult támogatásra.

                     (33)

                     A felülvizsgálati időszakban a támogatási összegek a következők voltak: 250 tonna termelésig 0,75 TRY/kg; 250 és 500 tonna termelés között 0,375 TRY/kg; 500 tonna termelés felett nem volt nyújtható támogatás. (12)

                     (34)

                     Az eredeti vizsgálatban alkalmazottal azonos módszert követve a Bizottság a saját nevelésű halak vonatkozásában a kérelmezőnek juttatott teljes gazdasági előnyt a felülvizsgálati időszak alatt kapott közvetlen támogatás teljes összege alapján állapította meg. A vásárolt halak esetében a Bizottság a gazdasági előny mértékét a török hatóságok által kihelyezett teljes támogatási összeg és a teljes törökországi pisztrángtermelés hányadosából kiindulva számította. A gazdasági előnyre vonatkozó számításból 1,44 %-os ad valorem támogatási mérték adódott.

                     (35)

                     Az érdekelt felek tájékoztatása után a kérelmező előadta, hogy a „helyes gazdálkodási gyakorlattal” kapcsolatos támogatási program 2019-ben befejeződött, ezért azt a Bizottságnak nem volna szabad figyelembe vennie a közvetett támogatás mértékének meghatározása során. A kérelmező emellett azt is jelezte, hogy a támogatás összegéből levonandó adminisztrációs díj mértéke nem 0,2 %, hanem 2 % volt.

                     (36)

                     A Bizottság elfogadta ezt a két felvetést, és ennek alapján újraszámította a támogatási mértékeket. A gazdasági előnyre vonatkozó új számításból 1,42 %-os ad valorem támogatási mérték adódott.

                     (37)

                     A kérelmező előadta továbbá, hogy a Bizottságnak a támogathatósági kritériumok 2019-es megváltozását is figyelembe kellett volna vennie. Az új feltételek szerint a gazdálkodó legfeljebb 350 tonna éves termelés után kaphat kilogrammonként 0,75 TRY összegű támogatást. A 2018. évhez viszonyítva tehát csökkent az engedélyenként megszerezhető maximális gazdasági előny mértéke. A Bizottság úgy ítélte meg, hogy számításaiban kizárólag a felülvizsgálati időszakhoz tartozó ellenőrzött adatokra támaszkodhat. Ezért elutasította a felvetést.

                     (38)

                     Az érdekelt felek tájékoztatása után a DAO szintén utalt a közvetlen támogatások kapcsán 2019-ben bevezetett új támogathatósági feltételekre. A DAO szerint a 250 és 350 tonna közötti termelésű gazdálkodók 2019-ben több támogatáshoz juthattak, mint 2018-ban. A DAO ezért kérte annak megvizsgálását, hogy a kérelmező vásárolhatott-e 2019-ben halat ezektől a gazdálkodóktól, és így juthatott-e közvetetten előnyhöz a 2018-hoz képest nagyobb mértékű támogatásból.

                     (39)

                     A Bizottság egyfelől emlékeztetett arra, hogy 2019-ben csökkent az engedélyenként igénybe vehető maximális támogatási összeg (lásd a (37) preambulumbekezdést). Ezért a 350 tonna feletti termelésű gazdálkodók kevesebb támogatást kaptak engedélyenként. Ha a kérelmező ilyen gazdálkodóktól vásárolt, akkor kisebb mértékben részesült a támogatásból, mint 2018-ban. Másfelől a felülvizsgálati időszakhoz hasonlóan a közvetett támogatások számításának az egy tonna megvásárolt halra átlagosan jutó támogatáson kellett alapulnia. Ez az átlag nem tükrözheti minden olyan gazdálkodó egyedi helyzetét, amelytől a kérelmező halat vásárolt. A Bizottság ezért ezt a felvetést elutasította.

               3.3.2.   A betegségektől védett halkeltető állomásokon folytatott pisztrángtenyésztés támogatása

                     (40)

                     A török hatóságok 2018-ban új támogatási programot vezettek be a betegségektől védett halkeltető állomásokon folytatott pisztrángtenyésztés támogatására. E program vizsgálatára az eredeti vizsgálat nem terjedt ki. A támogatás feltételeit és a támogatási összegeket a 2018. évi kormányrendelet és a 2018/24. sz. közlemény határozta meg (lásd a (30) preambulumbekezdést).

                     (41)

                     Bizonyos biztonsági feltételek teljesítése esetén a pisztrángkeltető állomást üzemeltető vállalatok – legfeljebb 10 000 egyed után – egyedenként 60 TRY összegű támogatásban részesülhettek, a támogatás maximális összege tehát vállalatonként évi 600 000 TRY volt.

                     (42)

                     A Bizottság úgy ítélte meg, hogy a szóban forgó, közvetlen vissza nem térítendő támogatás formájában nyújtott támogatás az alaprendelet 3. cikke 1. a) pontjának i. alpontja és 3. cikkének 2. pontja értelmében olyan, a pisztrángtermeléshez nyújtott támogatásnak volt tekintendő, amely hasonló a közvetlen támogatásokhoz, konkrétabban pedig az adott vállalatoknak gazdasági előnyt juttató pénzügyi hozzájárulásokhoz. Mivel a támogatást a pisztrángtermelők kapták, a Bizottság megállapította, hogy a támogatási program az alaprendelet 4. cikke (2) bekezdésének a) pontja értelmében egyedi volt. A gazdasági előny abból származott, hogy a támogathatósági kritériumokat teljesítő pisztrángtermelők közvetlen vissza nem térítendő támogatást kaptak.

                     (43)

                     Mindezek alapján a Bizottság megállapította, hogy a támogatás kiegyenlíthető támogatásnak tekinthető.

                     (44)

                     Az ellenőrző látogatás során a vállalat termelési vezetője megemlítette, hogy a vállalat egy olyan berendezésbe ruházott be, és ezt a fajta beruházást a jövőben is folytatni fogja, amelynek segítségével a következő években jogosulttá válik a támogatás igénybevételére. Ugyanakkor a vállalat vezérigazgatója és jogi képviselői cáfolták ezt az információt, és azt állították, hogy az ilyen jellegű döntéseket az igazgatótanács tagjainak is jóvá kellene hagynia, és ilyen tervek egyébként sem léteznek.

                     (45)

                     Tekintettel arra, hogy az ellenőrző látogatás során a termelési vezető a korábbi beruházási intézkedésekről világos és egyértelmű információkkal szolgált, miközben a vállalat képviselői ellentmondásos kijelentéseket tettek, a Bizottság valószínűsítette, hogy a kérelmező a jövőben igénybe fogja venni ezt a fajta támogatást, és a gazdasági előny maximális összegének meghatározása alapján 0,72 %-os ad valorem támogatási mértéket állapított meg. Szándékát az általános tájékoztatóban ismertette a felekkel.

                     (46)

                     Az érdekelt felek tájékoztatása után a török hatóságok és a kérelmező ellenvéleményüket fejezték ki a Bizottság azon, a tájékoztatóban jelzett szándékával szemben, hogy a programot ki kívánja egyenlíteni. Kifejtették, hogy a kérelmező nem teljesíti a programban való részvétel feltételeit, és nem pályázott a kormánynál a támogatás igénybevételére. A kormány sem 2018-ban, sem 2019-ben nem teljesített kifizetést a kérelmező számára a program keretében. A török kormány emellett jelezte, hogy a program egyébként is csak három évre szólt.

                     (47)

                     A kérelmező 2020. március 23-án hivatalos levélben cáfolta a Bizottság azon feltételezését, hogy a jövőben vélhetően gazdasági előnyhöz juthat a program keretében nyújtott támogatásból. A kérelmező vállalta, hogy 2025-ig nem hajt végre beruházást a programban való részvétel érdekében. A kérelmező emellett azt is vállalta, hogy amennyiben 2025-ben vagy azt követően sor kerül ilyen beruházásra, a Kiliç csoport egyetlen vele kapcsolatban álló tagvállalata sem fog pályázni a program keretében.

                     (48)

                     A kérelmező levelének beérkezése után a DAO előadta, hogy a levél utólag, mesterségesen kreált bizonyíték, amelyet a Bizottságnak nem volna szabad elfogadnia. Azt is felvetette, hogy a kérelmező más támogatási programok kapcsán semmiféle kötelezettséget nem vállalt.

                     (49)

                     A fentiek alapján a Bizottság újraértékelte, hogy a kérelmező valószínűsíthetően gazdasági előnyhöz juthat-e a jövőben a programból. A Bizottság úgy ítélte meg, hogy a kormány észrevételei elegendő biztosítékot jelentenek arra vonatkozóan, hogy a kérelmező nem jogosult támogatásra a program keretében, valamint hogy sem a felülvizsgálati időszakban, sem 2019-ben nem nyújtott be pályázatot. Emellett a vállalat 2020. március 23-án kelt levelében foglalt azon kijelentést is nyugtázta, hogy legalább 2025-ig nem is lesz abban a helyzetben, hogy igénybe vehesse a támogatást. A DAO azon érvével kapcsolatban, hogy a levél utólag, mesterségesen kreált bizonyíték, amely csak az érdekelt felek tájékoztatása után érkezett, a Bizottság arra az álláspontra helyezkedett, hogy a kérelmező a levelet az érdekelt felek tájékoztatására reagálva, azaz kellő időben, a kérelmezőt megillető jogok gyakorlása keretében küldte, tehát ezen az alapon nincs lehetőség annak elutasítására. Továbbá a Bizottságnak kötelessége minden beérkező észrevételt becsületesen ellenőrizni, máskülönben kiüresedne a tájékoztatás intézménye. A levélben a kérelmező határozott kötelezettségvállalást tesz, és ez a kötelezettségvállalás kihat annak értékelésére, hogy a kérelmező valószínűsíthetően juthat-e a jövőben a program alapján kompenzációs előnyhöz. Ezért irreleváns, hogy a levél nem említ más támogatási programokat. Mindezek alapján a Bizottság úgy döntött, hogy a szóban forgó támogatási programot nem egyenlíti ki.

                     (50)

                     Az érdekelt felek újabb tájékoztatása után a DAO megismételte, hogy a Bizottság köteles figyelembe venni a vizsgálati időszak utáni időszakra vonatkozó tényeket, és a Bizottságnak az eredeti értékelésének megerősítése mellett figyelembe kellett volna vennie a számításaiban a szóban forgó támogatási programot. A DAO kifogásolta különösen, hogy a Bizottság megbízható bizonyítéknak tekintette a kérelmező levelét. Azzal érvelt, hogy az igazgatótanács döntése nem kötelező érvényű, és bármikor megváltoztatható. Álláspontja szerint sérül az az alapvető jogelv, hogy a vállalat nem kreálhat mesterségesen olyan bizonyítékot, amely előnyösebb helyzetbe hozza, mint amely a beruházási intézkedéssel kapcsolatban az ellenőrző látogatás keretében korábban tett megállapításokból következett volna.

                     (51)

                     A Bizottság álláspontja szerint a szóban forgó támogatási program kiegyenlítésének mellőzésére vonatkozó döntés nem kizárólag a kérelmező kötelezettségvállalását tartalmazó levélen alapult, hanem más ténybeli bizonyítékokon is, köztük a kormány azon tájékoztatásán, hogy a kérelmező nem nyújtott be pályázatot, és nem is volna jogosult támogatásra a program keretében. A Bizottság megismételte, hogy kötelessége az érdekelt felek tájékoztatása után beérkező összes információt és bizonyítékot értékelni, és ebben az összefüggésben a kérelmező kötelezettségvállalása nem befolyásolta döntően az annak valószínűségére vonatkozó értékelést, hogy a kérelmező juthat-e gazdasági előnyhöz a jövőben a program keretében. A Bizottság emellett emlékeztetett arra is, hogy egyetlen fél sem vonta kétségbe, hogy a kérelmező nem hajtotta végre az összes olyan beruházást, amely feljogosítaná a programban való részvételre. A Bizottság ezért ezt a felvetést elutasította.

                     (52)

                     Végezetül mivel a betegségektől védett halkeltető állomásokon folytatott pisztrángtenyésztéshez nyújtott támogatás kiegyenlítésének kérdése okafogyottá vált, a Bizottság a DAO által az ebből a programból származó gazdasági előny helyes számításával kapcsolatban megfogalmazott észrevételekkel nem foglalkozott részletesen.

               3.3.3.   Támogatott kölcsönök

                     (53)

                     A felülvizsgálati időszakban a kérelmező hat kedvezményes kölcsönt kapott forgótőke-finanszírozási célból. A kifejezetten a mezőgazdasági termeléshez kötődő kölcsönöket a Török Köztársaság Mezőgazdasági Bankja (Türkiye Cumhurriyetti Ziraat bankasi, más néven: Ziraat Bankasi), az exporttevékenységhez kapcsolódóakat pedig a Türk Eximbank (13) folyósította. Az eredeti vizsgálat ténymegállapításaival (14) összhangban, továbbá mivel nem érkezett bizonyíték a helyzet megváltozására vonatkozóan, a Bizottság megállapította, hogy mindkét bank az állam politikáját hajtja végre, és az alaprendelet értelmében mindkettő közjogi szerv.

                     (54)

                     A kölcsönök folyósításának jogalapja a Ziraat Bank által a mezőgazdasági termeléshez nyújtott alacsony kamatú beruházási és működési kölcsönöket szabályozó 2018/11188. sz. kormányrendelet, valamint a Türk Eximbank export-refinanszírozási hitelprogramja (15) volt.

                     (55)

                     A gazdasági előny abból származott, hogy a vállalat a piacon általában igénybe vehetőnél alacsonyabb kamattal tudott kölcsönt felvenni. A Bizottság az export-refinanszírozási hitelprogramból származó gazdasági előnyt az exportértékesítésekre, a vállalatcsoport teljes termelését érintő többi támogatott kölcsönt pedig a teljes értékesítésre vonatkoztatta. A hat kölcsönből származó gazdasági előny alapján 0,15 %-os ad valorem támogatási mérték adódott.

                     (56)

                     Az érdekelt felek tájékoztatása után a kérelmező előadta, hogy a vitatott kölcsönök egyike esetében jutalékot kellett fizetnie, míg a viszonyítási alapként figyelembe vett kölcsön jutalékmentes volt. Érvelése szerint a Bizottságnak a gazdasági előny mértékét ennek megfelelően csökkentenie kellett volna. A Bizottság megállapította, hogy a méltányos összehasonlítás érdekében a számítások kizárólag a kamatlábakon alapulhatnak, és nem lehetnek tekintettel sem a tényleges, sem a viszonyítási alapként figyelembe vett kölcsön esetében – tehát egyik oldalon sem – a banki díjakra. A Bizottság ezért ezt a felvetést elutasította.

                     (57)

                     Emellett a kérelmező sérelmezte, hogy a Bizottság két, eltérő időszakban nyújtott kiegyenlített kölcsön esetében ugyanahhoz a viszonyítási alaphoz képest határozta meg a gazdasági előny mértékét. Emellett azt is előadta, hogy a vitatott kölcsönök egyike esetében a kamatlábat havi (nem pedig éves) alapon állapították meg, tehát a fizetett kamatláb piaci kamatláb volt. A Bizottság mindkét felvetést elfogadta. Az érintett kölcsönök esetében az új számításból 0,13 %-os ad valorem támogatási mérték adódott.

               3.4.   A kérelmezőre alkalmazandó új kiegyenlítő vám

                     (58)

                     A kérelmező esetében összességében 1,55 %-os ad valorem támogatási mérték adódott.

                                 Közvetlen támogatás

                                 1,42 %

                                 Támogatott kölcsönök

                                 0,13 %

                                    Összesen

                                    1,55 %

                     (59)

                     A fenti következtetések a kérelmező sajátos helyzetére vonatkoznak, az eredeti rendelet mellékletében felsorolt további vállalatok támogatási mértékét nem érintik.

                     (60)

                     Az érdekelt felek tájékoztatása és újabb tájékoztatása után a török hatóságok felvetették, hogy a Bizottságnak újra kellett volna számítania a „minden más vállalatra” alkalmazandó támogatási mértéket. A Bizottság elutasította a felvetést. Emlékeztetett arra, hogy mind maga a részleges időközi felülvizsgálat, mind pedig a támogatási mérték jelentős csökkentésére vonatkozó ténymegállapításai kizárólag a kérelmezőre vonatkoztak. A Bizottság hangsúlyozta, hogy a többi törökországi pisztrángtermelővel kapcsolatos ténymegállapítások nem változtak. Ebben az összefüggésben a Bizottság megjegyezte továbbá, hogy az eljárás megindításáról szóló értesítésben (5. pont) jelzett módon bármely fél kérhet a szubvencióellenes alaprendelet 19. cikke alapján felülvizsgálatot, ha indokoltnak látja a vele szemben alkalmazandó intézkedések felülvizsgálatát.

                     (61)

                     Az érdekelt felek tájékoztatása után a török hatóságok felvetették, hogy a „betegségektől védett halkeltető állomásokon folytatott pisztrángtenyésztés támogatásából” származó gazdasági előny figyelmen kívül hagyása esetén a kiadódó teljes ad valorem támogatási mérték már csekélynek tekintendő. A hatóságok ezt a felvetésüket az érdekelt felek újabb tájékoztatása után is megismételték. A Bizottság emlékeztetett arra, hogy a csekély összegű támogatás küszöbértéke általában 1 %, a fejlődő országok esetében azonban 2 %. A Bizottság emlékeztetett továbbá arra is, hogy a 14. cikk (5) bekezdésének alkalmazásában egy ország akkor minősül fejlődő országnak, ha szerepel az általános tarifális preferenciák rendszerének alkalmazásáról és a 732/2008/EK tanácsi rendelet hatályon kívül helyezéséről szóló, 2012. október 25-i 978/2012/EU európai parlamenti és tanácsi rendelet (HL L 303., 2012.10.31., 1. o.) II. mellékletében. (16) Mivel Törökország nem szerepel az említett rendeletben található felsorolásban, a Bizottság elutasította a felvetést.

               3.5.   A körülmények jelentős megváltozása és a jogszabályi változás tartós jellege

                     (62)

                     A kérelmező sajátos helyzetére vonatkozó fenti ténymegállapítások visszaigazolták az (EU) 2018/823 végrehajtási rendeletnek az e rendelet (24)–(29) preambulumbekezdésében összefoglalt ténymegállapításait. Miközben az említett rendelet a törökországi pisztrángtermelők helyzetét általában véve értékelte (azaz az átlagos pisztrángtermelő helyzetét vizsgálta), azt is megállapította, hogy a 2016-os jogszabályi változás nyomán egyes pisztrángtermelők támogatása jelentősen lecsökkent (lásd az (EU) 2018/823 végrehajtási rendelet (49) preambulumbekezdését).

                     (63)

                     A Bizottság úgy találta, hogy a kérelmező esetében is ez történt. A Bizottság megállapította, hogy az újonnan kiszámított 1,55 %-os ad valorem támogatási mérték jelentős csökkentést jelent az eredeti vizsgálat keretében megállapított 9,5 %-os támogatási mértékhez viszonyítva.

                     (64)

                     Emellett a kérelmező nem volt abban a helyzetben, hogy más támogatási programok igénybevételével teljes mértékben kompenzálja a közvetlen támogatások csökkenését. (17)

                     (65)

                     Továbbá a haltenyésztési egységek számának csökkenését eredményező jogszabályi változás 2016-ban történt, és még a felülvizsgálati időszakban (2018-ban), illetve 2019-ben is (18) hatályban volt, tehát már négyéves múltra tekint vissza. A török kormány nem tájékoztatta a Bizottságot arról, hogy tervezné a 2016 előtti támogathatósági kritériumok visszaállítását. Ezért a Bízottság úgy ítélte meg, hogy a 2016 óta fennálló változást az alaprendelet 19. cikkének (4) bekezdése alkalmazásában tartósnak kell tekinteni.

                     (66)

                     Az érdekelt felek tájékoztatása és újabb tájékoztatása után a DAO vitatta a Bizottság azon ténymegállapítását, hogy a kérelmező által kapott támogatások csökkenése tartós jellegű. Nézete szerint a Bizottságnak a támogatási rendszer egészének tartós jellegét kellett volna megvizsgálnia, ahelyett, hogy csupán egyetlen támogatási program 2016-os megváltozására összpontosít. A DAO emellett azt is előadta, hogy a török hatóságok 2016 után újabb támogatási programokat vezettek be a 2016-os változás nyomán bekövetkezett támogatáscsökkenés ellentételezésére, nevezetesen a zárt termelési rendszerekre, az 1 kg-nál nehezebb pisztrángokra, a helyes gazdálkodási gyakorlatra és a halak címkézésére vonatkozóan. A DAO felvetette továbbá, hogy a Bizottság a számításában nem vette figyelembe a betegségektől védett halkeltető állomásokon folytatott pisztrángtenyésztéshez nyújtott támogatás igénybevételének új feltételeit, sem pedig a maximális igényelhető összeg 2019-es növelését. Mindemellett a DAO azt is felvetette, hogy a kérelmező által a támogatás igénybevétele érdekében végrehajtandó esetleges beruházások minden bizonnyal támogatott állami kölcsönből valósulnának meg.

                     (67)

                     A korábbiakban már ismertetett módon a Bizottság nemcsak a 2016-os jogszabályi változásnak a kérelmezőre gyakorolt hatását értékelte, hanem mindazokat az új támogatási programokat is, amelyeket a kérelmező a felülvizsgálati időszakban és azt követően igénybe vehetett. Ennek keretében megállapította, hogy a kérelmező nem volt jogosult a zárt termelési rendszerekre vonatkozó támogatási program igénybevételére, mert a pisztrángokat völgyzáró gáttal védett víztározókban nevelte, nem pedig olyan zárt rendszerben, amely megfelel a támogathatósági kritériumoknak. A Bizottság megállapította továbbá, hogy a halak címkézésére és a helyes gazdálkodási gyakorlatra vonatkozó támogatási program 2018-ban, illetve 2019-ben befejeződött. A Bizottság emellett azt is megállapította és ellenőrizte, hogy az 1 kg-nál nehezebb pisztrángokra vonatkozó támogatási program valójában az 1,2 kg-nál nagyobb tömegű pisztrángokra vonatkozott, azaz olyan pisztrángokra, amelyek nem tartoznak bele az érintett termékbe. Végezetül a betegségektől védett halkeltető állomásokon folytatott pisztrángtenyésztéshez nyújtott támogatást a kérelmező a (40)–(52) preambulumbekezdésben ismertetett módon nem vette igénybe a felülvizsgálati időszakban, és valószínűsíthető, hogy 2025-ig nem is fog ilyen jellegű támogatásban részesülni. Annak nyomán, hogy a (46)–(47) preambulumbekezdésben ismertetett módon újraértékelte az új információkat, a Bizottság arra a következtetésre jutott, hogy a kérelmező a jövőben „a betegségektől védett halkeltető állomásokon folytatott pisztrángtenyésztéshez nyújtott támogatást” nem fogja igénybe venni.

                     (68)

                     A Bizottság álláspontja szerint továbbá az a felvetés, hogy a kérelmező az esetleges új berendezéseket támogatott kölcsönből fogja finanszírozni, inkább a lehetőségeken, semmint konkrét bizonyítékokon alapul. A Bizottság ezért ezt az érvet elutasította.

                     (69)

                     A fentiek alapján a Bizottság fenntartotta azt az álláspontját, hogy a fenti ténymegállapítások tanúsága szerint az alaprendelet 19. cikkének (4) bekezdése értelmében a kérelmező szempontjából jelentős változás következett be a támogatások nyújtásában, és a közvetlen támogatások csökkenése tartós jellegű.

               3.6.   Következtetés

                     (70)

                     A fentiekből következően a kérelmező esetében alkalmazandó kiegyenlítő vámot a 3.4. szakasznak megfelelően módosítani kell.

                     (71)

                     Az e rendeletben előírt intézkedések összhangban vannak az (EU) 2016/1036 európai parlamenti és tanácsi rendelet (19) 15. cikkének (1) bekezdésével létrehozott bizottság véleményével,

               ELFOGADTA EZT A RENDELETET:

            1. cikk
            Az (EU) 2015/309 végrehajtási rendelet 1. cikkének (2) bekezdése a kérelmező tekintetében a következőképpen módosul:

                        Vállalat

                        Kiegyenlítő vám

                        TARIC-kiegészítő kód

                        BAFA Su Ürünleri Yavru Üretim Merkezi Sanayi Ticaret AŞ

                        1,5 %

                        B965

            2. cikk
            Ez a rendelet az Európai Unió Hivatalos Lapjában való kihirdetését követő napon lép hatályba.

            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2020. május 15-én.

                  a Bizottság részéről

                  az elnök

               Ursula VON DER LEYEN

            (1)  HL L 176., 2016.6.30., 55. o.

            (2)  A Bizottság (EU) 2015/309 végrehajtási rendelete (2015. február 26.) a Törökországból származó egyes szivárványos pisztrángok behozatalára vonatkozó végleges kiegyenlítő vám kivetéséről és a kivetett ideiglenes vám végleges beszedéséről (HL L 56., 2015.2.27., 12. o.).

            (3)  A Bizottság (EU) 2018/823 végrehajtási rendelete (2018. június 4.) a Török Köztársaságból származó egyes szivárványos pisztrángok behozatalára alkalmazandó kiegyenlítő intézkedések részleges időközi felülvizsgálatának megszüntetéséről (HL L 139., 2018.6.5., 14. o.).

            (4)  (EU) 2018/823 végrehajtási rendelet (49) preambulumbekezdés.

            (5)  Értesítés a Török Köztársaságból származó egyes szivárványos pisztrángok behozatalára alkalmazandó kiegyenlítő intézkedések részleges időközi felülvizsgálatának megindításáról (HL C 176., 2019.5.22., 24. o.).

            (6)  A 2016. évi mezőgazdasági támogatásokról szóló, 2016. április 25-i, 2016. január 1-jétől visszaható hatállyal alkalmazott 2016/8791. sz. törökországi kormányrendelet.

            (7)  A 2016/8791. sz. kormányrendelet végrehajtásához kapcsolódó 2016/33. sz., „Közlemény az akvakultúra támogatásáról” című közlemény 2016. augusztus 3-án jelent meg a török hivatalos lapban.

            (8)  A 2018. évi mezőgazdasági támogatásokról szóló, 2018. február 2-i, 2018. január 1-jétől visszaható hatállyal alkalmazott 2018/11460. sz. törökországi kormányrendelet.

            (9)  A 2018/11460. sz. kormányrendelet végrehajtásához kapcsolódó 2018/24. sz., „Közlemény az akvakultúra támogatásáról” című közlemény 2018. május 29-én jelent meg a török hivatalos lapban.

            (10)  A Bizottság 1195/2014/EU végrehajtási rendelete (2014. október 29.) a Törökországból származó egyes szivárványos pisztrángok behozatalára vonatkozó ideiglenes kiegyenlítő vám kivetéséről (HL L 319., 2014.11.6., 1. o.).

            (11)  A kérelmező az egyik régióban csak 1,2 kg-nál nagyobb tömegű pisztrángokat tartott (erre a termékre a vizsgálat nem terjed ki), és máshonnan hozott, az érintett termékbe beletartozó pisztráng előkészítésével sem foglalkozott. Emiatt részesült a három lehetséges régió közül csak kettő után támogatásban.

            (12)  Az összeghatárokat egy 2017-ben elfogadott jogszabály állapította meg.

            (13)  A programot vagy közvetlenül a Türk Eximbank hajtja végre, vagy magánbankok is részt vesznek a végrehajtásában.

            (14)  Lásd: a Bizottság 1195/2014/EU végrehajtási rendelete (67) és (69) preambulumbekezdése (HL L 319., 2014.11.6., 1. o.).

            (15)  A részleteket az áru- és szolgáltatásexportot támogató refinanszírozási hitelekre (export-refinanszírozási hitelprogram) vonatkozó végrehajtási elvek és körlevél tartalmazzák.

            (16)  A Bizottság 2014/918/EU végrehajtási határozata (2014. december 16.) a Kínai Népköztársaságból, Indiából és Vietnamból származó poliészter vágott szál behozatalára vonatkozó szubvencióellenes eljárás megszüntetéséről (HL L 360., 2014.,12.17., 65. o.), (76) preambulumbekezdés, 3. lábjegyzet.

            (17)  A (32)–(41) preambulumbekezdésben ismertetett módon a betegségektől védett halkeltető állomásokon folytatott pisztrángtenyésztéshez nyújtott támogatásból és a támogatott kölcsönökből származó gazdasági előny mindössze 0,72 %-kal növelte a Kiliç csoport támogatási mértékét, tehát nem kompenzálta a közvetlen támogatások csökkenését.

            (18)  A 2019. évben engedélyenként legfeljebb 0,75 TRY/kg összegű támogatás volt folyósítható, legfeljebb 350 000 kg termelés után. Ez azt jelenti, hogy 2018-hoz képest csökkent a haltenyésztési engedélyenként kapható maximális összeg.

            (19)  Az Európai Parlament és a Tanács (EU) 2016/1036 rendelete (2016. június 8.) az Európai Unióban tagsággal nem rendelkező országokból érkező dömpingelt behozatallal szembeni védelemről (HL L 176., 2016.6.30., 21. o.).


title: A Bizottság (EU) 2019/1256 végrehajtási rendelete (2019. július 23.) a szárazbab Nigériából történő behozatalának felfüggesztését célzó sürgősségi intézkedésekről szóló (EU) 2015/943 végrehajtási rendeletnek az alkalmazási időszak meghosszabbítása tekintetében történő módosításáról (EGT-vonatkozású szöveg.)

text:
                  24.7.2019

                  HU

                  Az Európai Unió Hivatalos Lapja

                  L 196/3

         A BIZOTTSÁG (EU) 2019/1256 VÉGREHAJTÁSI RENDELETE
         (2019. július 23.)
         a szárazbab Nigériából történő behozatalának felfüggesztését célzó sürgősségi intézkedésekről szóló (EU) 2015/943 végrehajtási rendeletnek az alkalmazási időszak meghosszabbítása tekintetében történő módosításáról
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel az élelmiszerjog általános elveiről és követelményeiről, az Európai Élelmiszerbiztonsági Hatóság létrehozásáról és az élelmiszerbiztonságra vonatkozó eljárások megállapításáról szóló, 2002. január 28-i 178/2002/EK európai parlamenti és tanácsi rendeletre (1) és különösen annak 53. cikke (1) bekezdésére,
         mivel:

                     (1)

                     A 178/2002/EK rendelet megállapítja az élelmiszerekre és az élelmiszer-biztonságra uniós és nemzeti szinten alkalmazandó általános elveket. Az említett rendelet előírja, hogy a Bizottságnak szükségintézkedéseket kell hoznia abban az esetben, ha nyilvánvaló, hogy egy harmadik országból behozott élelmiszer valószínűleg súlyos veszélyt jelent az emberi egészségre.

                     (2)

                     Az (EU) 2015/943 bizottsági végrehajtási rendelet (2) felfüggesztette a 0713 39 00 KN-kód alá tartozó, Nigériából származó szárazbab Unióba történő behozatalát azon esetek magas száma miatt, amelyekben megállapítást nyert, hogy a termék olyan mértékben szennyezett a diklórfosz nem engedélyezett hatóanyaggal, amely jelentősen meghaladja az Európai Élelmiszerbiztonsági Hatóság által előzetesen megállapított akut referenciadózist. A megfelelő kockázatkezelési intézkedések Nigéria általi végrehajtásának függvényében a tilalmat eredetileg 2016. június 30-ig kellett alkalmazni.

                     (3)

                     Tekintettel arra, hogy a Nigériából behozott szárazbabban továbbra is kimutatható a diklórfosz, és a növényvédőszer-maradékokra vonatkozó uniós élelmiszerjogi követelményeknek való megfelelés nem érhető el rövid távon, az (EU) 2016/874 bizottsági végrehajtási rendelet (3)2019. június 30-ig meghosszabbította a szárazbab Nigériából történő behozatalának felfüggesztését, valamint két további KN-kódra (0713 35 00 és 0713 90 00) kiterjesztette annak hatályát.

                     (4)

                     2018 februárjában Nigéria új cselekvési tervet nyújtott be, és közölte, hogy a terv célja mindenekelőtt a szárazbab ellenőrzése és megfelelőségének biztosítása, a jogi és a szabályozási környezet megerősítése, valamint a minőségi szárazbabtermelés megalapozása. A Bizottság tudomása szerint ugyanakkor Nigéria még nem hajtotta végre a szóban forgó cselekvési tervet, és költségvetési eszközökről sem gondoskodott annak végrehajtásához. Az integrált növényvédelemre és a növényvédőszer-maradékok határértékeire vonatkozó cselekvési terv Nigéria általi végrehajtásának állása alapján nem vonható le az a következtetés, hogy az érintett szárazbabok esetében teljesülnek a növényvédőszer-maradékokra vonatkozó uniós követelmények.

                     (5)

                     A behozatal felfüggesztésének időtartamát ezért indokolt további három évvel meghosszabbítani annak érdekében, hogy Nigéria végre tudja hajtani a megfelelő kockázatkezelési intézkedéseket és biztosítani tudja a szükséges garanciákat.

                     (6)

                     Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,

               ELFOGADTA EZT A RENDELETET:

            1. cikk
            Az (EU) 2015/943 végrehajtási rendelet 5. cikke helyébe a következő szöveg lép:

                  „5. cikk
                  Ez a rendelet az Európai Unió Hivatalos Lapjában való kihirdetését követő napon lép hatályba.
                  Ez a rendelet 2022. június 30-ig alkalmazandó.”

            2. cikk
            Ez a rendelet az Európai Unió Hivatalos Lapjában való kihirdetését követő napon lép hatályba.

            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2019. július 23-án.

                  a Bizottság részéről

                  az elnök

               Jean-Claude JUNCKER

            (1)  HL L 31., 2002.2.1., 1. o.

            (2)  A Bizottság (EU) 2015/943 végrehajtási rendelete (2015. június 18.) a szárazbab Nigériából történő behozatalának felfüggesztését célzó sürgősségi intézkedésekről, valamint a 669/2009/EK rendelet I. mellékletének módosításáról (HL L 154., 2015.6.19., 8. o.).

            (3)  A Bizottság (EU) 2016/874 végrehajtási rendelete (2016. június 1.) a szárazbab Nigériából történő behozatalának felfüggesztését célzó sürgősségi intézkedésekről szóló (EU) 2015/943 végrehajtási rendelet módosításáról (HL L 145., 2016.6.2., 18. o.).


title: A Bizottság (EU) 2019/1683 Végrehajtási Rendelete (2019. október 2.) az oltalom alatt álló eredetmegjelölések és földrajzi jelzések nyilvántartásába bejegyzett egyik elnevezés termékleírását érintő nem kisebb jelentőségű módosítás jóváhagyásáról (Crème d’Isigny [OEM])

text:
                  9.10.2019

                  HU

                  Az Európai Unió Hivatalos Lapja

                  L 258/8

         A BIZOTTSÁG (EU) 2019/1683 VÉGREHAJTÁSI RENDELETE
         (2019. október 2.)
         az oltalom alatt álló eredetmegjelölések és földrajzi jelzések nyilvántartásába bejegyzett egyik elnevezés termékleírását érintő nem kisebb jelentőségű módosítás jóváhagyásáról („Crème d’Isigny” [OEM])
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a mezőgazdasági termékek és az élelmiszerek minőségrendszereiről szóló, 2012. november 21-i 1151/2012/EU európai parlamenti és tanácsi rendeletre (1) és különösen annak 52. cikke (2) bekezdésére,
         mivel:

                     (1)

                     Az 1151/2012/EU rendelet 53. cikke (1) bekezdésének első albekezdésével összhangban a Bizottság megvizsgálta Franciaország kérelmét, amely az 1107/96/EK bizottsági rendelet (2) alapján bejegyzett „Crème d’Isigny” oltalom alatt álló eredetmegjelöléshez kapcsolódó termékleírás módosításának jóváhagyására irányul. A módosítás keretében a „Crème d’Isigny” elnevezés „Crème d’Isigny”/„Crème fraîche d’Isigny” elnevezésre változik

                     (2)

                     2017. október 16-i levelükben a francia hatóságok arról tájékoztatták a Bizottságot, hogy az 1151/2012/EU rendelet 15. cikkének (4) bekezdése alapján, a „Beurre d’Isigny” és/”Crème d’Isigny” oltalom alatt álló eredetmegjelölések termékleírásának módosításáról szóló, a Francia Köztársaság Hivatalos Lapjában (Journal Officiel de la République française) 2017. szeptember 20-án közzétett, 2017. szeptember 12-i kormányrendeletnek megfelelően 2022. december 31-ig tartó átmeneti időszakot engedélyeztek tíz olyan, Franciaország területén székhellyel rendelkező gazdasági szereplőnek, amelyek teljesítik az említett cikkben foglalt feltételeket. 2018. szeptember 26-i levelükben a fenti hatóságok közölték a 2017. szeptember 12-i kormányrendeletet módosító és az említett gazdasági szereplők nevét tartalmazó új, 2018. augusztus 30-i kormányrendelet szövegét. A nemzeti felszólalási eljárás során e gazdasági szereplők, akik a kérelem benyújtása előtt legalább öt évig folyamatosan, jogszerűen forgalmazták a „Crème d’Isigny” terméket, felszólalásokat nyújtottak be. Hat gazdasági szereplő az alábbi rendelkezéssel kapcsolatban nyújtott be felszólalást: „A tejelő tehenek mindegyikére legalább 0,35 hektár (természetes, ideiglenes vagy egész évi) füves terület jut, amelyből vagy legalább 0,2 hektár a legelőterület, vagy pedig a legalább 0,1 hektár legelőterületet fűtakarmánnyal egészítik ki.” Az érintett gazdasági szereplők a következők: le GAEC des normandes (SIRET: 38531072700016), le GAEC des Quesnel (SIRET: 41022988100011), le GAEC du chalet (SIRET: 34005162200017), le GAEC de la cour des mares (SIRET: 34897314000026), le GAEC du hameau (SIRET: 38259121200016) et le GAEC du petit flot (SIRET: 43783781800016). Két gazdasági szereplő az alábbi rendelkezéssel kapcsolatban nyújtott be felszólalást: „A friss vagy tartósított fű szárazanyagban kifejezve átlagosan a takarmány legalább 40 %-át teszi ki a legalább 7 hónapig tartó legeltetési időszak alatt.” Az érintett gazdasági szereplők a következők: l’EARL des clôtures (SIRET: 51075733900013) et le GAEC du Clos Roset (SIRET: 48310227300016). Két gazdasági szereplő az alábbi rendelkezéssel kapcsolatban nyújtott be felszólalást: Az év fennmaradó részében a mindennapi takarmányadagon belül a friss vagy tartósított fű aránya szárazanyagban kifejezve nem lehet kevesebb 20 %-nál.” Az érintett gazdasági szereplők a következők: le GAEC de la Ronchette (SIRET: 49754563200018) et le GAEC du Village Culot.

                     (3)

                     A szóban forgó módosítás az 1151/2012/EU rendelet 53. cikkének (2) bekezdése értelmében nem tekinthető kisebb jelentőségűnek, ezért a Bizottság a módosítás iránti kérelmet az említett rendelet 50. cikke (2) bekezdésének a) pontja alapján közzétette az Európai Unió Hivatalos Lapjában (3).

                     (4)

                     A Bizottsághoz nem érkezett az 1151/2012/EU rendelet 51. cikke szerinti felszólalási nyilatkozat, ezért a termékleírás módosítását jóvá kell hagyni,

               ELFOGADTA EZT A RENDELETET:

            1. cikk
            A „Crème d’Isigny” (OEM) elnevezéshez kapcsolódó termékleírásnak az Európai Unió Hivatalos Lapjában közzétett módosítása jóváhagyásra kerül.

            2. cikk
            Az 1. cikk értelmében biztosított oltalom a Franciaország által az 1151/2012/EU rendelet 15. cikkének (4) bekezdése alapján, a „Beurre d’Isigny” és/”Crème d’Isigny” oltalom alatt álló eredetmegjelölések termékleírásának módosításáról szóló, a Francia Köztársaság Hivatalos Lapjában (Journal Officiel de la République française) 2017. szeptember 20-án közzétett 2017. szeptember 12-i kormányrendeletnek és 2018. szeptember 6-án közzétett 2018. augusztus 30-i kormányrendeletnek megfelelően engedélyezett átmeneti időszakban érvényes azokra a gazdasági szereplőkre, amelyek teljesítik az említett cikkben foglalt feltételeket.

            3. cikk
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.

            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2019. október 2-án.

                  a Bizottság részéről,

                  az elnök nevében,

               Phil HOGAN

                  a Bizottság tagja

            (1)  HL L 343., 2012.12.14., 1. o.

            (2)  A Bizottság 1107/96/EK rendelete (1996. június 12.) a 2081/92/EGK tanácsi rendelet 17. cikkében megállapított eljárás szerint a földrajzi jelzések és eredetmegjelölések bejegyzéséről (HL L 148., 1996.6.21., 1. o.)

            (3)  HL C 176., 2019.5.22., 7. o.


title: A Bizottság (EU) 2019/1685 végrehajtási rendelete (2019. október 4.) a baromfik és más kistestű haszonállatok tekintetében az állatjóléttel foglalkozó európai uniós referenciaközpont kijelöléséről (EGT-vonatkozású szöveg)

text:
                  9.10.2019

                  HU

                  Az Európai Unió Hivatalos Lapja

                  L 258/11

         A BIZOTTSÁG (EU) 2019/1685 VÉGREHAJTÁSI RENDELETE
         (2019. október 4.)
         a baromfik és más kistestű haszonállatok tekintetében az állatjóléttel foglalkozó európai uniós referenciaközpont kijelöléséről
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel az élelmiszer- és takarmányjog, valamint az állategészségügyi és állatjóléti szabályok, a növényegészségügyi szabályok, és a növényvédő szerekre vonatkozó szabályok alkalmazásának biztosítása céljából végzett hatósági ellenőrzésekről és más hatósági tevékenységekről, továbbá a 999/2001/EK, a 396/2005/EK, az 1069/2009/EK, az 1107/2009/EK, az 1151/2012/EU, a 652/2014/EU, az (EU) 2016/429 és az (EU) 2016/2031 európai parlamenti és tanácsi rendelet, az 1/2005/EK és az 1099/2009/EK tanácsi rendelet, valamint a 98/58/EK, az 1999/74/EK, a 2007/43/EK, a 2008/119/EK és a 2008/120/EK tanácsi irányelv módosításáról, és a 854/2004/EK és a 882/2004/EK európai parlamenti és tanácsi rendelet, a 89/608/EGK, a 89/662/EGK, a 90/425/EGK, a 91/496/EGK, a 96/23/EK, a 96/93/EK és a 97/78/EK tanácsi irányelv és a 92/438/EGK tanácsi határozat hatályon kívül helyezéséről szóló, 2017. március 15-i (EU) 2017/625 európai parlamenti és tanácsi rendeletre (1) (a hatósági ellenőrzésekről szóló rendelet) és különösen annak 95. cikke (1) bekezdésére,
         mivel:

                     (1)

                     Az (EU) 2018/329 bizottsági végrehajtási rendelet (2) kijelölte a Wageningen Livestock Research által vezetett, az Aarhusi Egyetem és a Friedrich-Loeffler-Institut részvételével létrejött konzorciumot állatjóléttel foglalkozó európai uniós referenciaközpontnak, amelynek feladata támogatni a Bizottság és a tagállamok horizontális tevékenységeit az (EU) 2017/625 rendelet 1. cikke (2) bekezdésének f) pontjában említett állatjóléti követelmények alkalmazásában. Az Európai Unió referenciaközpontjainak többéves munkaprogramja alapján ennek az állatjóléttel foglalkozó európai uniós referenciaközpontnak a tevékenysége elsősorban a sertések jólétével kapcsolatos.

                     (2)

                     A Bizottság ezután az (EU) 2017/625 rendelet 95. cikkével összhangban nyilvános felhívást tett közzé egy második, állatjóléttel foglalkozó európai uniós referenciaközpont kiválasztása és kijelölése céljából, amelynek feladata a baromfikra és más kistestű haszonállatokra vonatkozó állatjóléti követelmények alkalmazásában támogatni a Bizottságot és a tagállamokat.

                     (3)

                     Az e nyilvános felhívást bonyolító értékelő és kiválasztó bizottság arra a következtetésre jutott, hogy az Agence Nationale de Sécurité Sanitaire de l’Alimentation (Franciaország) által vezetett, az Institut de Recerca I Tecnologia Agroalimentàries (Spanyolország), az Aarhusi Egyetem – Institut for Husdyrvidenskab (Dánia) és az Istituto Zooprofilattico Sperimentale della Lombardia e dell’Emilia Romagna (Olaszország) részvételével létrejött konzorcium megfelel az (EU) 2017/625 rendelet 95. cikke (3) bekezdésében meghatározott követelményeknek, és megbízható az említett rendelet 96. cikkében meghatározott feladatokkal a baromfik és más kistestű haszonállatok tekintetében.

                     (4)

                     A konzorciumot ezért indokolt kijelölni a baromfik és más kistestű haszonállatok tekintetében az állatjóléttel foglalkozó európai uniós referenciaközpontnak, amelynek feladata az európai uniós referenciaközpontok éves vagy többéves munkaprogramjaiban említett tevékenységek támogatása. Ezeket az éves vagy többéves munkaprogramokat a Bizottság által a 652/2014/EU európai parlamenti és tanácsi rendelet (3) 36. cikke értelmében elfogadott vonatkozó munkaprogramokban foglalt célkitűzésekkel és prioritásokkal összhangban kell meghatározni.

                     (5)

                     Az (EU) 2017/625 rendelet 95. cikke úgy rendelkezik, hogy az Európai Unió állatjóléti referenciaközpontjának kijelölését időben korlátozni kell, vagy rendszeresen felül kell vizsgálni. Ezért a baromfik és más kistestű haszonállatok jólétével foglalkozó európai uniós referenciaközpont kijelölését ötévente felül kell vizsgálni.

                     (6)

                     A baromfik és más kistestű haszonállatok tekintetében az állatjóléttel foglalkozó európai uniós referenciaközpontnak elegendő időt kell biztosítani a következő költségvetési időszakra szóló munkaprogramja összeállításához. Ezért ezt a rendeletet 2020. január 1-jétől indokolt alkalmazni,

               ELFOGADTA EZT A RENDELETET:

            1. cikk

               (1)   A Bizottság kijelöli állatjóléttel foglalkozó európai uniós referenciaközpontnak az alábbi konzorciumot, amelynek feladata a baromfik és más kistestű haszonállatok jólétére vonatkozó követelmények terén támogatni a Bizottság és a tagállamok horizontális tevékenységeit.

                           Név:

                           :

                           az Agence Nationale de Sécurité Sanitaire de l’Alimentation (Franciaország) által vezetett, az Institut de Recerca I Tecnologia Agroalimentàries (Spanyolország), az Aarhusi Egyetem – Institut for Husdyrvidenskab (Dánia) és az Istituto Zooprofilattico Sperimentale della Lombardia e dell’Emilia Romagna (Olaszország) részvételével létrejött konzorcium.

                           Cím:

                           :

                                       14 rue Pierre et Marie Curie

                                       94701 Maisons-Alfort Cedex

                                       FRANCIAORSZÁG

               (2)   A kijelölést e rendelet alkalmazásának kezdőnapjától számítva ötévenként felül kell vizsgálni.

            2. cikk
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.
            Ezt a rendeletet 2020. január 1-jétől kell alkalmazni.

            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2019. október 4-én.

                  a Bizottság részéről

                  az elnök

               Jean-Claude JUNCKER

            (1)  HL L 95., 2017.4.7., 1. o.

            (2)  A Bizottság (EU) 2018/329 végrehajtási rendelete (2018. március 5.) az állatjóléttel foglalkozó európai uniós referenciaközpont kijelöléséről (HL L 63., 2018.3.6., 13. o.).

            (3)  Az Európai Parlament és a Tanács 652/2014/EU rendelete (2014. május 15.) az élelmiszerlánccal, az állategészségüggyel és állatjóléttel, valamint a növényegészségüggyel és a növényi szaporítóanyagokkal kapcsolatos kiadások kezelésére vonatkozó rendelkezések megállapításáról, a 98/56/EK, a 2000/29/EK és a 2008/90/EK tanácsi irányelv, a 178/2002/EK, a 882/2004/EK és a 396/2005/EK európai parlamenti és tanácsi rendelet, a 2009/128/EK európai parlamenti és tanácsi irányelv és az 1107/2009/EK európai parlamenti és tanácsi rendelet módosításáról, valamint a 66/399/EGK, a 76/894/EGK és a 2009/470/EK tanácsi határozat hatályon kívül helyezéséről (HL L 189., 2014.6.27., 1. o.).